Région_Bretagne - Breizh a adro buhez da veteier an dour\nDa-geñver « raktresoù tiriad evit an dour », ar Rannvro a ro sikour d’ar c’hornioù-bro eus Breizh da gas oberoù liammet ouzh an dour en-dro. En o zouez, an oberiadennoù evit kempenn an takadoù gleborek hag an dourredennoù a ranker lakaat da dremen da gentañ : gallout a reer kaout arc’hant a-hed ar bloaz digant ar gevelerien a zo eus Ajañs an dour Liger-Breizh hag an Departamantoù.\nAdsevel glannoù hag ar glanngoad (gwezeg war vord an dourredenn),\nRezañ pe terkañ treuzoù ha savadurioù evit ma c’hallo ar pesked tremen evel ma karont,\nOber kildroennoù d’an dourredennoù,\nAdsevel takadoù greuniañ (takadoù ma c’hall ar pesked gouennañ)...\nPenn ar Biez zo en he naoz en-dro e Lannuon\nP’eo bet addigoret ha daznaturet ar wazh-dour Penn ar Biez eo bet treuzfurmet karter ar Stanko e Lannuon. P’eo bet adlakaet an dourredenn-se da redek dindan an amzer e kêr, pa oa bet goloet gant betoñs e-pad pell amzer, ez eus bet krouet hentoù dous. Bez’ eo unan eus an oberoù kaset en-dro bep bloaz e Breizh evit adkavout meteier dour bev, en un doare enframmet, a liamm an doureier, ar c’hêraozañ hag an endro bevañ.\nBep bloaz e vez raktresoù nevez evit an dour\nRaktresoù postadurioù , a-hend-all, a c’hall bezañ arc’hantaouet pa respontont da balioù pouezusañ an tiriad a zoug anezho, hag int liammet gant kalite an dour, yec’hed an dud hag an ekoreizhiadoù dour ha re an arvor, dizarbenn an dour-beuz, suraat ar pourchas dour mat da evañ… An traoù-mañ a c’hall bezañ arc’hantaouet :\nLabourioù war ar purlec’hioù, ar rouedadoù yac’husaat hag ar postoù sevel, dreist-holl en arvor evit stourm a-enep ar saotradurioù bakteriologel.\nSevel takadoù emled evit an dour-beuz, poulloù dour-glav,\nTretañ an dour-glav en un doare all\nAdsevel ar meteier dour\n70 raktres postadurioù a vez arc’hantaouet bep bloaz gant ar Rannvro.\nUr galv da raktresoù gant ar Rannvro\nRaktresoù postadurioù evit an dour a c’hall bezañ skoazellet gant ar Rannvro ; choazet e vezont dre ur galv bloaziek da rakresoù anvet « Steuñv Ober evit Postañ war dachenn an dour e par ar BTMD* ». E miz Kerzu e vo anavezet disoc’hoù raktresoù 2018 hag e nevez-amzer 2019 e vo lañset ur galv nevez da raktresoù. Ar raktresoù postadurioù a sell ouzh ar yac’husaat e toleadoù da aveiñ kentañ-wellañ, ar sevel takadoù emledañ evit an dic’hlann-dour, pe ar merañ an dour-glav. An oberiadennoù evit neveziñ ar meteier dour a vez studiet a-ziforc’h hag arc’hantaouet e vezont bepred a-hed ar bloaz.\nPetra eo ur « raktres tiriad evit an dour » ?\nUr raktres politikel eo evit un tiriad en deus divizet dougen ur « raktres evit an dour ». Plediñ a ra ar raktres-se en un doare hollek hag e meur a feson gant kudennoù an dour en ur lakaat anezhañ e-kreiz ar goulennoù diwar-benn merañ an dachenn (garzhaouegoù, takadoù gleborek, pe dre vras, ar steuñvenn c'hlas douar ha dour), diwar-benn terkañ an tiriad (font, steuñverezh hag oberiadennoù kêraozañ) ha diorren al lec’h (filierennoù izel o live enkas, emrenerezh, talvoudekaat ratkresoù en-dro d’ar glad lec’hel, ha kement zo). Gant ar raktres tiriad e vez termenet ur strategiezh, an traoù kentañ d’ober hag ar peadra evit dont a-benn anezho.\nPolitikerezh an dour\nTregont vloaz zo emañ obererien an dour ha bed al labour-douar e Breizh o’n em zifretañ ha gallet o deus tapout disoc’hoù kalonekaus evit adkavout kalite an dour. Meur a rummad programmoù oberoù arc’hantaouet 80% anezho gant ar Stad, Ajañs an dour, ar Rannvro hag an Departamantoù, zo deuet a-benn da lakaat ar feurioù nitrat en dour da zigreskiñ pe da adc’hounit ur c’hendalc'h ekologel e dourredennoù zo.\nKudennoù a chom da renkañ, avat, amañ-hag-ahont dre ar vro. 40%, well-wazh, eus an tolzennadoù dour e Breizh zo e ratre vat en deiz hiziv, tra ma c’houlenn ar sturiad europat e vefe 100% anezho a-benn 2027. Ur pezh kammed a chom d’ober ha meur a dra zo da lakaat da dremen da gentañ :\nEn Il-ha-Gwilen n’eus nemet 8% eus ar redennoù a zo e ratre vat. Ret eo teuler evezh ouzh kudennoù ar vorfologiezh hag ar c’hendalc’h ekologel, an elfennoù kentañ a-fet gwastañ, hag ouzh ar bec’h nitrat ha produioù fitoyec’hed a gendalc’h da vezañ re uhel e dourredennoù zo ;\nEizh bae a vez aloubet gant bezhin glas ;\nE kornioù zo eus an aod e vez lakaet diaes ar c’hreginerezh gant saotradurioù bakteriologel\nEvit tizhout ar palioù hardizh-se emañ ar Rannvro o ren hag o harpañ politikerezhioù evit merañ an dour a vez graet politikerezhioù « enframmet » anezho, da lavaret eo e vez kenurzhiet politikerezhioù rannvroel ha lec’hel a-fet dour ha meteier an dour, ekonomiezh ha terkerezh an tiriad.


Wikidata:Degemer - Wikidata\nAn diaz gouiziegezhioù frank hag a c'hell bezañ gwellaet gant an holl Statistics\nWikiroadennoù a zo un diaz anaoudegezh frank hag a c'hell bezañ lennet ha kemmet gant an dud pe c'hoazh gant ar mekanikoù. Ul lec'h da greizennañ ar roadennoù eo, ha pourveziñ a ra ar roadennoù-se en holl yezhoù raktresoù Wikimedia. Ur raktres herberc'hiet ha sikouret gant Diazezadur Wikimedia eo Wikiroadennoù. Gellout a rit lenn an digoradur evit gouzout hiroc'h diwar-benn Wikiroadennoù.\nPorched ar gumuniezh (en)\nAn davarn evit komz eus ar raktres (en)\nKrouiñ un elfenn nevez\nImplijit Wikiroadennoù war ho wiki\nWikiroadennoù a zo ur raktres digor e darzh, ar roadennoù a zo digoust ha digor d'an holl.\nDiwallit, kemmet e vo an API a vez implijet evit tapout ar roadennoù !\nTapit astenn arval Wikiroadennoù evit ho wiki.\nWikibase repository extensions\nDalc'hit de heuliañ an diorren\nLizher ar c'heleier (dielloù)\nWikipedia – Holloueziadur Wikeriadur – Geriadur Wikilevr – Levrioù ha dornlevrioù frank Wikikeloù – Keleier frank Wikiarroud – Un dastummad arroudennoù Wikimammenn – Levraoueg an danvez frank Wikiskolveur – Kentelioù ha danvez frank Wikivoyage – Travel guides Wikispesad – Meneger ar bev Wikimedia Commons – Free media repository Wikimedia Incubator – New language versions Meta-Wiki – Kenurzhiañ raktresoù Wikimedia MediaWiki – Software documentation\nRetrieved from "https://www.wikidata.org/w/index.php?title=Wikidata:Degemer&oldid=66165786"\nThis page was last edited on 18 August 2013, at 15:23.


Ar saout hag ar vein - Spered ar vro - Le Télégramme\nAr saout hag ar vein\nGwerzhañ a ra Youenn grouan pe traezh en e stal nevez e Plouigno. (Foto Anna Quéré)\nYouenn Le Berre zo saver-saout e Plouigno, e bro Vontroulez. Ur vicher all en deus ouzhpenn : gwerzhañ a ra traezh ha grouan d’an dud, evit labourioù bihan ha bras.\nBep mintin, goude bezañ roet un taol sikour da c’horo ar saout, pe d’ober war-dro al leuioù bihan, ez a kuit Youenn Le Berre eus e di-feurm. N ‘ez a ket gwall bell, avat : mont a ra betek e stal nevez, nepell diouzh bourk Plouigno, da zigemer e gliañted. E miz Meurzh 2019 en deus ar paotr 32 vloaz anezhañ, divizet adprenañ div stal : unan e Plouigno hag eben e Plougraz. Eno e vez gwerzhet grouan pe traezh evit ober labourioù. Kavet e vez ivez merl, ur meskaj traezh ha bezhin hag a vez kavet kalzig war aodoù Breizh, da drempañ an douar. « Adkemeret ‘moa atant ma zud-kaer asambles gant ma gwreg. Met c’hoant ‘moa d’ober un dra all ouzhpenn ! », eme an den yaouank leun a youl. Digor eo e stal d’ar Meurzh, Gwener ha Sadorn. « Dont a ra tud a bep seurt da gaout meinigoù evit ober labourioù en o zi, met dreist-holl e teu tud a-vicher, peizanted pe c’hoazh splusegerien », a zispleg Youenn.\nEus an Teksas da vro Ganada\nAdprenet en deus Youenn stal Plouigno digant Jean-Claude Le Jeune, pa oa aet war e leve. Bemdez ez a da saludiñ anezhañ e brezhoneg, en e di staliet e-kichen ar stal. Betek an trede klas eo bet skoliataet Youenn e skolaj Diwan, a-raok mont da lise labour-douar Susinio e Montroulez. Ur wech tapet ur BTS war ar binvioù labour-douar e oa deuet ar poent da vont da gantreal. « E 2009 ‘m eus divizet gwellaat ma saozneg en ur vont da labourat er Stadoù-Unanet », a gont Youenn. Kavout a ra labour diouzhtu ha karget eo da dreuziñ ar vro, eus an Teksas betek harzoù bro Ganada. « Chomet on ‘pad ur bloaz eno. Me ‘oa gant ma c’harr-samm, gant an dornerez drek. C’hwec’h gwech ‘ m eus treuzet ar vro, eus ar c’hreisteiz betek an norzh ! »\nPaotr an douar eo Youenn. E dad, labourer-douar anezhañ a oa ivez kelenner war an agronomiezh. Labour zo evit ar c’houblad. Kant buoc’h zo war an ti-feurm : e wreg a ra war o zro. « Priz al laezh n’eo ket dreist met, ma n’eo ket nebeutoc’h eget warlene, e vo mat », emezañ. 260 devezh-arad zo tro-dro d’an tiezgeh : ouzhpenn geot e vez gounezet ives gwinizh pe maïz. Pa ne vez ket en e barkeier ez a Youenn da hadañ e ti ar re all : « hadañ a ran hep treiñ an douar, pe nebeud. Gwelloc’h eo evit ar buzhug ! An douar a chom bev ». Plijout a ra e vicher da Youenn ha nec’het e vez a-wechoù gant ar filmoù diwar-benn ar beizanted, evel « Petit paysan ». « Ar spered zo cheñchet. N’eo ket gwelet mat ar beizanted bremañ. Domaj eo, rak mont a ra ar re gozh war o leve. N’ez eus den ebet da gemer o flas ha brasoc’h-brasañ e teu da vezañ an atantoù ».\nGrouan : gravier.Merl : maërl.Splusegerien : pépiniéristes.An dornerez : la moissonneuse.Hadañ : semer.


Piratini zo un anv-lec'h e Rio Grande do Sul e Brazil. Dont a rafe an anv pe eus Piratini, pe eus Piratinin, hervez ar stumm koshañ anavezet, hag un anv Tupi-Guarani eo, hag a dalv kement ha "pesk trouzus".\nBez ez eo:\nanv ar Stêr Piratini, er stad-se en-eeun,\nPiratini (kêr) , ur gumun hag ur gêr e Rio Grande do Sul,\nRepublik Piratini, pe República Rio-Grandense, stad dizalc'h en XIXvet kantved.\nar Palez Piratini, annezlec'h gouarnamant stad Rio Grande do Sul, anvet diwar anv ar republik kozh ha berrbad.\nAdtapet diwar « https://br.wikipedia.org/w/index.php?title=Piratini&oldid=1846854 »


Ar biladeg - Wikimammenn\nAd. Le Goaziou, leorier, 1925 (p. 92-100)\n◄ Bilzig, Gargam ha mab an Otrou Ar biladeg Bilzig mous e bourz ar Gwennili ►\nHag ar mor, mor ar vuhe gant e wagennigou a gelc’he, a c’holoe an devejou, ar miziou en tiegez Izabel : hini hag hini e koueent goustadik, goustadik en dounder an dienez hag ar baourente.\nAr vamm, evel diagent, ac’h ê diou pe deir gwech war ar sizun, da Lanmeur, da Wimaëc, da Blegat ha da Blistin da werza he boutegad meskl, koukous ha bigorned, tammouigou pesked : moulleged, levneged, pleised, touilhed, morleanezed, prenet ganti pe besketet gant Bilzig hag an tri vugel all.\nAn devejou all, trawalc’h, re d’ei alïes da ober, e rê eus he zi gwalc’hi a rê, sec’ha, dresa he dilhad ha re he bugale. A-wechou evelkent re skuiz e teue, goude grêt ganti he zroiou war ar mêz, da azea, eur pennadig gant ar gwrage all, en disheol eur weenn dilh, pehini a astenne deliennek he skourrou a-us d’an ôd.\nGwrage ha merc’hed ar bourk a deue eno, brao an amzer anei, war bord ar mor, da vesa o re vras, krennarded, pere a weled o c’hoari du-hont war an trêz : darn anê a rê stamm, darn all a wrie, ha red eo din hen lavaret pa eo gwir, holl e teuent eno da gôzeal, da virbilhat, ive da glufani. Eno, dindan ar weenn-ze, e vijent evurus, ankouaet gante o zrubuilh, o displijadur, alïes o anken. Rak ped anê a oa o gwazed war ar mor, aet pell-pell diouz ar gêr, ha ped all… Met honnez a oa hag a vo o buhe hag a oa bet hini o mammou en o rôk… Ar weenn dilh ’ta he devoa klevet… breman, siouaz !… em bugaleach beo e oa c’hoaz ar weenn, abaoe koz douar, krignet gant an oad, dizec’het war he zroad, diskaret eo bet gant eur barr-avel.\nAr ween dilh !… Ped rummad a Lokiregiz a zo bet o tisheolia o tiskloia dindan he deliou : gwazed, merc’hed, martoloded, pesketerien, maltouterien. Dindan ar weenn, pe harp outi, pa vije divalo an amzer, glao hag avel anei, ar wazed eno a deue suroa pe galabousenn war o fenn, war o c’hein eur porpant eoliet, boutou koad goloet en o zreid, o chik en o ginou hag o daouarn en o godellou. Ac’hane e vesent aketus o bagou bihan ha bras. o bagou boutet gant an avel, chachet gant ar mare, stropet ha ruilhet gant an tôliou-mor.\nEno ho pije klevet tud fur o prezeg. Ac’han ! Heman an nevoa grêt (ped gwech !) tro ar bed ; hen-hont a oa bet o vrezelli en Indez ; ar glazard-man, leshanvet ar Prizonier, a oa bet, tri blâ, er galeou, gant ar Zaozon, hag an hini tosta d’ean a zo o paouez erruout eus brezel an Amerik.\nTud fur, pa lavaran d’ec’h, tud a skiant vat !\nEun devez bennak, pa n’am mo netra da ober, me a zanevello d’ec’h ar brezegennou kaer, ar c’hôjou fur meurbed a c’hane niverus war o zeod, a zifluke, a nije eus, o ginou, evel gwenan eus o c’hest. Ah ! m’o dije bet ar re-ze diskamant ! Siouaz ! Anez da ze, kap e vijent bet… da betra, a gav d’ec’h ?… A betra ?… ya a betra ?… Daoust ha me ’oar-me? A netra marvad. A netra ?… Nann. Avel, avel, pell ha plouz… pa lavaran d’ec’h… pell ha plouz !\nPa vije brao an amzer, e-pad an hanv, ar besketerien aet d’an ôd, ar merc’hed ’ta bodennet, en o fluch en-dro d’ar weenn, a deue, o stamm gante en o daouarn, pe o beskenn war o biz, eun noade gwriat c’hloan entre o biz-meud hag o biz-yod, daou ha tri re lêrou war o brec’h da zresa, — da glevet an neventiou ; darn anê, klufaned ar re-man, a deue eno da welet, da zelaou. ha dreist-holl, lanchennet mal, da gemer perz er ragach. Eno neuze e vije gwasket, miret, astennet, ledet, kempennet ar c’heloiou, hag ac’hane, divailhuret, dishualet, disparlet, difarleet, kelien dibreder e nijent, a-us d’ar bourk, kent mont da frônal, eus an eil ti d’egile. Seblantout a ra d’in… Ha ne glevit-hu ket anê sardoned frou… frou…\nHoman, he-unanik, gwreg aketus, a heuilh a lagad hag a galon Lag he fried, pleget dindan an avel, eman du-hont o ravanelli war al Leo-drêz ; deut eo aman, he bugelig ganti war he brec’h da c’hortoz he gwaz da zont d’ar porz. Gwelet-hi, azeet war eur vilienn, oc’h ober pecherou d’he mabig ; heman, gant e zaouarnigou, a grog en bronn e vamm, a laka he beg en e chinou, en eur c’hoarzin d’ei.\nHoman all, kosoc’h he hini, a zo gantan o c’hoari, he dorn aketus a hench e gammajou kenta ; skuiz ar bugelig, hen lakaat a raio en he barlenn da barlochat.\nHoll emaint o vesa o c’hrennarded, pôtred ha pôtrezed, pere a welit du-hont, war an drêzenn.\nYa zur, an hini an nevoa hadet pe blantet ar weenn dilh-ze, hep douetans ebet, ac’h aio, ma n’eman, war-eün d’ar Baradoz. Piou biskoaz a oa bet madelezusoc’h en kenver e c’henvroïz ?\nAn Iliz, an osteleri, leur dro ar weenn dilh : tri lec’h savet, dibabet, dre vennoz an Otrou Doue hag ar Werc’hez, evit laouenedigez hag evurusted Lokiregiz.\nAn Iliz, ti ar bedenn, hent ar silvidigez ; an iliz gant he Ele he zent hag he zentezed alaouret, lijennet e moged an ezans, sklent dindan zon kroz an ôgrou pe unvaniez dudius ar moueziou ; an iliz, levene an eneou santel liammet gant karante ar Werc’hez Vari, maget gant bennoziou o Salver.\nAn osteleri, ti ar gwin-ardant, lec’h karet gant ar wazed : dena, suna, eva a rênt en o gwerenn, mesket gant blaz an dour binniget-ze, ankounac’h o devejou dishegar, levene o buhe dister. Ar werennad kenta a domme d’ê o c’halon, a sklerae mammenn o lagad ; siouaz ! an eilved a lakae an tan da ruilha a-dreuz dre o gwazied, en o empenn an alter da vervi.\nAr weenn dilh, gweenn binniget, dindani ped rummad a dud o devoa leusket o sonjou da vale, da gerzat, da redek, da nijal a-dreuz broiou burzudus o c’hoantegez steuet gante war o spered, en o c’halon, evel ar gwiad kefnid war ar bod lann dindan glizenn lugernus eur vintinvez.\nLaouenedigez dispar, a-viskoaz, ar bourkiz a oa bet eno en em unanet evit ren eur vuhe all, dishenvel, gweet gant eun neudenn, neudenn arc’hantet an hunvreou, hag an neudenn-ze an holl Vretoned o deus hi kavet er c’havell, en pehini int bet luskellet gant kroz ar mor ha kanaouenn an aveliou.\nPegen uhel e savomp-ni, va Jezuz ! ha me war-lerc’h. Ho ! ho ! pell war-lerc’h ! etrezek petore bro ?… War an douar, pôtr koz, diskenn buan ha buan !…\nAr merc’hed ’ta a oa eno en de-se, brao ral, en disheol, oc’h ober stamm, o wriat, o kôzeal, o vesa o bugale. Izabel a oa chomet er gêr : redek a rê he lijou (liziou) ; he ôtre he devoa roet d’he bugale da vont da c’hoari gant ar re all, ha Bilzig, Madelen, Yannig ha Katellig, o fevar en trêz. Pôtred ha pôtrezed ar bourk holl emaint, war an drêzenn, o labourat, o c’houezi tre ma c’hallont, evit sevel tour pe gastell, sterna lestr pe vag a-rôk ar gourlenn.\nAr vugale eno a-viskoaz o devoa c’hoariet war an drêzenn-ze ; e-lec’h ma welet anê hirio o c’hoari, o zadou, o mammou eno a c’hoarias, hag o bugale war o lerc’h, ha bugale o bugale a heulio o skouer.\nEn de-se, rust ar mor, mareou bras anei, ar vugale ’ta a oa eno unanet’ a-rôk ar gourlenn, eur pennad mad a-rôk, ha paliou, marriou, pigellou da doulla, ha da sevel, da gempenn, da benta tier, touriou, bagou ha listri. Kalet eno e laboured, ive e ragached.\nSellit oute. Ha gwelet a rit-hu Jojo, ar Pôtr-Ru, Lellig an Touz, Fanch ar Peul, Bilzig hag e vreur, ha kalz a re all hag a anaveet, o palat, o pigellat, o vasonat ; hag ar merc’hed, ken trefuet all, a zikour o breudeur : klask, kavout, kerc’hat, dougen a reont ar vein evit sterna ha krenvaat al listri hag an tourellou.\nAr mor, e-barz ar porz, a sav, a c’houez ; en em astenn, en em leda a ra war an trêz, en-dro d’ei eur c’houriz wenn dantelezet, dantelezet gant ar wagennou pere en em blege, en em zisplege, a frege, a zifarlee, en eur diruilha o c’harlantezennou eonennus.\n— Erru ar mor ! erru ar mor !\nHag ar vugale buan ha buan war o zouriou, en o bagou, en o zier. Ha skrijadennou !\n— Erru ar mor !…\nAr mor a led e wagennou war an trêz, a astenn e divrec’h en-dro d’ar gerigi, d’ar bili ; kelc’ha a ra al listri, au tôliou-mor a strop o mogeriou, a freg warne, nebeut ha nebeut tamm ha tamm e tispegont an trêz eus ar vein, ar mor a zav, strinka a ra, lammet a ra er bagou, disjuntra a ra an touriou.\nLestr Jojo hag hini ar Pôtr-Ru ac’h a d’ar fons, leun a zour ; tour Lellig an Touz a goue en e boull. Ha kriadeg, youc’hadeg !… Ha kôjou, prezegennou, ive rêzonadeg !\nBilzig, e vreur hag e ziou c’hoar, reut war o zour-tan (re ar re all aet d’ar zol, dismantret, punse grêt gante), a c’hoarze, a wapae, lorc’h enne mar plich, fêa ma oa  o zour-tan hepken en e zav.\nJojo hag ar Pôtr-Ru, daou daskanier  ma oa, koueet o re en o foull, gwasket o imor, a falveas d’ê tenna Bilzig hag e laz  diwar o zron. Strinka a rejont dour gante ; tôliou treid o deus roet d’an tour-tan, kement ha ker bihan o deus c’hoariet o fenn, ken m’o deus freget ha diskaret an bern trêz ; Bilzig hag e vartoloded koueet en dour, karget gante o boutou.\nDroug en Bilzig. En piou ne vije ket ? Bilzig, eun êl a zouster ne oa ket, c’houi ’oar. Eno ho pije neuze bet gwelet eur biladeg eus ar starta. Bilzig a grogas en kolier ar Pôtr-Ru, eun tôl dorn d’ean war beg e fri, ha distaget mat, ken mat ken ma strinkas ar gwad war e roched. Hag ar Pôtr-Ru da voac’hal, da vlejal : trec’het ar paour kêz Pôtr-Ru, ha dinerzet. Jojo an nevoa roet lamm da Yannig. Bilzig a deuas, da zikour e vreur, eun tôl dorn hag eur voutadenn, ha setu Jojo stlapet a-hed e gorf war an trêz gleb, eun tôl mor a fregas en e gichen : goloet Jojo a zour hag a eonenn.\nSeblantout a eure d’ar vugale all penôs e oa beuet Jojo, tostaat ne gredent ket, met o zeodou a bolee :\n— Bilzig ! Zilzig ! bastard !\nSavet en e zav, Jojo, gleb-dour-teil, ha da grial ha da youc’hal gant ar re all :\n— Bilzig ! Zilzig ! bastard ! Kê da glask da dad beuet en stank ar Vilin-avel !\nBilzig ha Yannig hag o-daou d’ar gêr ; ar bôtred all d’o heul, a ambrouge anê a dôliou-mein :\n— Bilzig ! Zilzig !\nAr mammou, gwelet gante ar gabailh, a zavas eus a-zindan o gweenn.\n— Petra a zo c’hoarveet ?…\nKavet o deus ar Pôtr-Ru o tiwada, ha Jojo o tivera hag o-daou o vlejal. Trelatet pennou ar gwrage :\n— Jezuz ! Mari ! Jozep ! eme mamm ar Pôtr-Ru.\nDarbet eo bet d’ei sempla pa he deus bet gwelet he fôtr.\n— Piou an neus grêt ze d’it ?\n— Bil… Bil… Bilzig ! a hikas ar pôtr.\nHa bec’h war Bilzig… Ar vugale, hep ehani, a grie :\nAr mammou en-dro d’ean :\n— Mab gast ! Bastard fall a zo ac’hanout ! amprevan ! ne vefer ket evit da suja ?… ne vefer ket evit dont a-benn eus ar c’hanfard-man ?\nMamm ar Pôtr-Ru a roas d’ean eur skouarnad war eun tu, ha dizamant hini Jojo eur grabanad war an tu all.\nHag evel-se ar vugale hag o mammou, en eur grial, a zo bet aet da ambroug Bilzig ha Yannig betek toull dor Izabel.\nDigemer mat a zo bet grêt d’an daou bôtr. Droug (ha ne oa ket hep abeg) er vamm dirak eun hevelep arvest, hag o daou o deus tapet bep a lardadenn !…\nNebeut goude, Madelen ha Katellig a erruas er gêr : an daou vreur o ouela azeet war an oaled.\n— Penn-abeg nan int ket bet eus ar biladeg, mamm Izabel.\n— Ma, gwaz a ze !… Ma karfent chom er gêr !…\nNe oa ket he c’homz ganti peurachuet, pa antreas en ti he amezeg nesa, Saïg Jelvest ; anaveout a ret anean.\n— Ac’hanta ’ta, Izabel, petra a neve ? Daerou, ’m eus aon, a zo en ti ?\n— Ya, ya, Saïg ! An daou ganfart-man, pa vent er-mêz, a zo henvel ouz daou diaoul dishualet ; Bilzig, end-eeun, a zo deut da vea eur gwall bôtr.\n— Marteze ive, Izabel, ne ve ket atao ar gaou gantan ; me a oar ervad petra a zo bet c’hoarveet en trêz. Mad ec’h anavean an doare, nan on ket evit tamall ar pôtr, nan eo ket da glemm, an daou all lavaran ket : en em difenn an neus grêt ha difennet an neus e vreur… Met n’eo ket ze eo ze : kôzeomp nebeut met kôzeomp mat ha sklêr eeun en e nord !… Ar pôtr-man, red eo d’ean bea aliet, kenteliet, bleinet gant eur gwaz. Erru eo poent d’ean mont da c’honit e vara : krenv eo a gorf, lemm a spered. Eur mous am eus ezomm. Na c’houi, Izabel, a rofe ar pôtr-man d’in ?… Me ’fell d’in dont a-benn eus ar gwaz-man, neketa, pôtr ?\n— Oh, ya, sur !… A galon vad, Saïg !\n— Ha te, Bilzig, plijout a rafe ganit dont ganen-me ?\n— Ya, Saïg ! ya, oh, ya !\n— Da hanter lodenn a c’honei, kement-se tapet a vo atao evit ho tiegez, Izabel. Met echu ar piladegou, ha dalc’h an Nord, pôtr ! pe da zac’h dustu en ôd !\n— Trugare, Saïg ! Bennoz Doue d’ec’h da rei dorn d’an intanvez ha d’he bugale emzivad !… Bennoz Doue d’ec’h, Saïg !\nSaïg ne garie ket kalz ar bennoziou, hag a c’hrozmole en eur vont er-mêz an ti, diwar dreujou an nor :\n— Dilun ar beure, pôtr, ec’h ambarki, adieu vat ! ha dreist-holl te ’oar, er vicher arabad koll an nord ! tôl evez d’ar vag vihan… Kenavo, Izabel !\nNa pebez laouenedigez en ti Izabel, goude an displijadur ! Hag evurus, pegen evurus Bilzig !\nDaoust hag-en a zo eur pôtr ganet ha maget war bord ar mor, ha n’an neus ket gouzanvet eul levene dispar, santet e galon o tridal en e greiz p’an neus tôlet e droad evit ar wech kenta war tiller eur vag pesketa. Ec’h a eta Bilzig da vont war ar mor. War ar mor !… Martolod a vo evel e dad, evel e dud koz, mous en bourz ar Gwennili, gwella ha brava bag a oa er porz. War ar mor !… Gonit a raio e vara, dom a raio d’e vamm evit delc’her he ziegez ha kempenn ar re vihan… Eun devez, marteze, ma ro Doue yec’hed d’ean da ren e vuhe a vartolod, ya, eun devez, Izabel ne ranko ken mont gant he bouteg eus an eil komanant d’eben, da werza he c’hregin.\nGouestl Izabel a vo hon hini.\nDilezomp aman ar bugelig heuliet ganemp adaleg e c’hinivelez beteg an de a hirio ; bugelig eo c’hoaz Bilzig. Warc’hoaz en bourz ar Gwennili e vo eur c’hrennard, aet er-mêz a vugaleach, aet war ar mor da c’honit e vuhe.\n↑ Fêa ma oa, de ce que, parce que.\n↑ Taskanier, querelleur.\n↑ Laz, équipe.\nAdtapet diwar « https://br.wikisource.org/w/index.php?title=Ar_biladeg&oldid=160299 »\nKemmoù diwezhañ degaset d'ar bajenn-mañ d'an 26 Ebr 2020, da 14:30.


Pajenn:Morvan - Buez ar Zent, 1894.djvu/221 - Wikimammenn\nPajenn:Morvan - Buez ar Zent, 1894.djvu/221\n24 a Veurs\nsant vulfrann, eskop\ne velaz ar gordenn o terri, ha korf Ovon o tistaga dioc’h ar groug evel eur c’horf maro. Neuze e tosteaz outhan, hag e lavaraz d’ann den iaouank sevel enn he za enn hano Jezuz-Krist. Ann den iaouank a zentaz hag a zavaz raktal enn he za leun a vuez. Ar mirakl-ma a reaz da galz paianed anaout ar virionez euz ar relijion gristen. Ovon a oue roet da Vulfrann, hag a deuaz goudeze da veza manac’h ha belek.\nEunn droiad all e kouezaz ar blouzenn verr gant daou grouadur da eunn intanvez paour; unan anezho a ioa seiz vloaz, hag egile ne oa nemed pemp. Ar re-ma a oue stlapet er mor da veuzi, hag ar baianed didruez a c’hoarze o velet anezho oc’h en em zifrela evit klask neun ha savetei ho buez. Mes ar Zant a vouele hag a bede Doue, ha Doue a zelaouaz he bedenn. Ar mor a belleaz enn eunn taol kount dioc’h ann daou grouadur, hag a reaz evel eur c’hae a bep tu d’ezho. Neuze Vulfrann a ieaz d’ho c’herchat, enn eur gerzet var ann dour evel sant Per guech all, hag ho digasaz ganthan var ann aod dirak ar bobl holl estlammet.\nEnn dro-ma, Radbod he-unan a c’houlennaz ar vadiziant. Mes d’ann deiz merket evit he vadezi, ha d’ann ampoent zoken ma’z oa dija eunn troad d’ezhan e chapel ar Mean-Fount, ar prins a argilaz, hag a benn tri devez goude, e varvaz heb beza bet badezet.\nSant Vulfrann, o veza distroet e Frans, en em dennaz enn eur gouent euz ann Normandi, el leac’h ma kemeraz sae ar venac’h. Mes ac’hano e kendalc’haz da vont eur vech enn amzer da ober baleou d’ann Allemagn. Ann dro ziveza ma’z eaz, ne oue ket hirr he dachad. O c’houzout n’en devoa mui pell da veva, e teuaz buhan e Frans, hag a veac’h oa erruet enn he gouent ma kouezaz klanv. Mervel a eure e peoc’h d’ann ugent a viz meurs euz ar bloaz 721.\nSkrija a rit marteze o klevet hano euz ar giziou kriz ha dinatur a ioa guech all etouez poblou paian ann Allemagn. Ar seurt giziou-ze, pe re all ker goaz hag hi, a zo bet ive enn hor bro-ni, hag a gaver c’hoaz hirio etouez paianed ann Afrik hag ann Azii evel a c’hellit guelet var Liziri Breu-\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/221&oldid=137406 »


Jorj Iañ Breizh-Veur - Wikipedia\nJorj Iañ Breizh-Veur\n(Adkaset eus George Iañ)\nJorj Iañ Breizh-Veur (George Iañ, 28 a viz Mae 1660 – 11 a viz Mezheven 1727), a voe Dilenner Hannover goude marv e dad e 1698, ha roue Breizh-Veur adalek 1714 (pa oa 54 bloaz) betek e varv e 1727.\nEñ an hini e voe ar c'hentañ roue eus Tiegezh Hannover. Ne ouie ket komz saozneg. Alies e veze en Hannover ha lezel a reas ar gouarnamant etre daouarn ar C'hentañ Ministr.\nGanet e oa d'an 28 a viz Mae 1660 e Hannover, mab henañ [[Ernst August von Hannover (1629-1698)|Ernst August]], dug Brunswick-Lüneburg, ha priñs-dilenner Hannover (adalek 1692) hag e bried Sophia von der Pfalz, ur verc'h-vihan d'ar roue James Iañ.\nE-pad bloavezh kentañ e vuhez e oa pennhêr e dad ha tri eontr divugel. E 1661 e voe ganet e vreur Frederick Augustus, ha savet e voe an daou baotr (lesanvet Görgen ha Gustchen er gêr) an eil gant egile.\nE-pad bloaz etre 1664 ha 1665 ez eas o mamm da chom da Italia abalamour ma oa klañvidik, met kenskrivañ a rae gant gouarnerez he mibien rak preder a gemere en o deskadurezh.\nE 1683 e kemeras perzh gant e vreur Friedrich August e Brezel Bras an Durked, e-kerzh Emgann Vienna, ha Sophia Dorothea a c'hanas o mab, Jorg August.\nE 1690 e varvas Friedrich August er brezel. Daou vloaz goude, e 1692, e voe anvet e dad Ernst August da briñs-dilenner Hannover gant an impalaer santel abalamour da skoazell an tiegezh d'an impalaer.\nSophie Dorothea von Braunschweig-Lüneburg gant he bugale\nDimeziñ a reas da Sophie Dorothea von Braunschweig-Lüneburg. Daou vugel o doe :\nJorg August, a voe roue Bro-Saoz ;\nSophie Dorothea von Hannover (1687–1757), a zimezas e 1706 da roue Prusia, Friedrich Wilhelm Iañ Prusia lesanvet « ar Roue-Serjant ».\nNe zaremprede ket e wreg ken. Lakaat a reas bac'hañ anezhi abalamour d'un darempred he doa gant an ofiser yaouank Philipp Christoph von Königsmarck, hag a voe lazhet war e urzh.\nBac'het e chomas Sophie Dorothea a-hed he buhez, e-pad 32 vloaz, hep gwelout he bugale.\nTorret e voe dimeziñ George ha Sophia Dorothea, n'eo ket abalamour d'o avoultriezhioù, met dre ma he devoa ar wreg kuitaet he fried. Gant skoazell he zad e reas George bac'hañ Sophia Dorothea e Kastell Ahlden, en he Celle genidik, ma chomas betek he marv, tregont vloaz goude. Ne oa ket aotreet da welout nag he bugale nag he zad, difennet outi addimeziñ, ne veze aotreet nemet da gerzhout hec'h-unan-penn e porzh ar c'hastell. Arc'hant he deveze d'en em vagañ ha da gaout mevelien ha mitizhien, ha gallout a rae pourmen en ur c'harroñs e-maez he c'hastell, dindan evezh avat.\nUr serc'h en doa Jorj, Melusine von der Schulenburg, a gasas gantañ da Vro-Saoz. Tri bugel da vihanañ o doe.\nAdtapet diwar « https://br.wikipedia.org/w/index.php?title=Jorj_Iañ_Breizh-Veur&oldid=1907655 »\nKemmoù diwezhañ degaset d'ar bajenn-mañ d'an 27 Gou 2021, da 10:24.


brezhoneg français gallo\n23 Ebrel 2014 , chantroman\nWar-lerc’h Mab e dad (1995), sed ama^n un eil romant gant F. Favereau, skrivet etre 1996 ha 1998. Emaer er « bidouf » e Sant-Brieg, m’eo bet serret Laouig, ha ma stag da zuiñ paper diwar-benn an afer c’hoarvezet gantañ : dianket Fant, un nozvezh glav hag avel e Beg an Arc’houest. Ma krog da ren e damm « anket » war ar plac’h dianket.\nEus ti ar Porzh-Gwenn, ma vez a-frapadoù, ouzhpenn kanañ er festoù-noz diouzh e gomper Lerm, e tispenno roudoù Fant, a oa kelenn er skol-veur. Ha foetañ bro e-lec’h ma oa-hi bet, pe e-sell da vont : Galway, neuze Calvi davet he gwaz kent, Doumé. Dre Ahmid, a oar c’hoari gant email ar re all, e tap kaout tres Garmendia, ha mont raktal da Euskadi, ma chom ur reuziad (Donostia, Hernani) o klask breur egile en ur heuliañ movida ar Vasked, ha pleustrañ tabernak kêr har ur manifa bennak evit degas ar presoak "herrira" ("d’ar gêr"), war don gwerzioù Negu Gorriak...\nTro-wenn, war-bouez un ditour a gas Laouig, ha daou eus e gamaradoù, Lerm ha Ken, ur Saoz, da Baris tre, e-metoù... Mokoed, dealerien anezhe. Ne chom ken un dra d’ober : dont war-giz d’ar vro gozh g’an TGV, ha gortoz e-skeud selaou Manu Chao, ken ’teuy ur bannac’h sklêrijenn eus aod Bro-Oelo, etre Staol hag an Enez Benniget, ’kostez Briad, a-barzh ma vo diskoulmet luz Fant da vat ("Gourlamm ba Gourlann"), e fin-kont.\nMab e dad\nLes loups du Nord\n20 Gouere 2016\n[Souscription] Les chroniques de Morvan Lebesque rééditée\n21 Mezheven 2016\nUl label nevez gant Coop Breizh\n17 Mezheven 2016\nSoyez tenu au courant du site.\nou par RSS\nAr Vediaoueg © 2017\nFièrement publié avec Ghost


pelloc'hik - Wikeriadur\nDiwar pelloc'h, derez-uheloc'h an anv-gwan pell, hag an dibenn-ger bihanaat -ik.\nFurm vihanaat an anv-gwan pell en derez-uheloc'h\nLukaz a yeas pelloc'hik, war-du al laez. — (Jakez Riou, An Ti Satanazet, Skridoù Breizh, 1944, p. 12.)\nKerzhout a reas pelloc'hik diouzh e wreg, gant aon he dije houmañ graet sin dezhañ da zerc'hel e wenneien evit un tantad all. — (Jakez Riou, Geotenn ar Werc'hez ha danevelloù all, Al Liamm, 1957, p. 96.)\nPelloc'hik e oa ur waz-red, sioul ha sklaer hag o kammigellañ e-kreiz ul letonenn frank ha glas. — (Daniel Defoe, lakaet e brezhoneg gant Yeun ar Gow, Abrobin, Al Liamm, 1964, p. 22.)\nParrezioù all a oa, e-kichen, pelloc'hik, pelloc'h c'hoazh, [...]. — (Pêr Denez, Glas evel daoulagad c'hlas na oant ket ma re, Al Liamm, 1979, p. 55.)\nPelloc'hik war du reter ar porzh, an ti-stern, un tregont kammed bennak diouzh an ti-annez. — (Jakez Konan, Ur marc'hadour a Vontroulez, Al Liamm, 1981, p. 8.)\nPelloc'hik ec'h en em gavas gant un tourist a oa o tennañ poltriji eus al laboused a oa o nijellat e traoñ an aod. — (Goulc'han Kervella, Brezel ar Rigadell, Al Liamm, 1994, p. 50.)\nPellokic'h eget :\nEdo an noz o klozañ hag a-boan ma wele al lagad pelloc'hik eget tan difiñv Kermorvan. — (Jakez Riou, Geotenn ar Werc'hez ha danevelloù all, Al Liamm, 1957, p. 106.)\nPe grennblac'h, en he lec'h, n'he dije ket sellet outañ pelloc'hik eget ouzh e gompagnuned ? — (Langleiz, Romant ar Roue Arzhur/levrenn I : Marzhin, Al Liamm, 1975, p. 83.)\ngalleg : un peu plus loin (fr) (que)\nAdtapet diwar « https://br.wiktionary.org/w/index.php?title=pelloc%27hik&oldid=277958 »\nKemmoù diwezhañ degaset d'ar bajenn-mañ d'an 20 Eos 2018, da 05:55.


Kaozeal:Marksouriezh-leninouriezh - Wikipedia\npetra a soñjeh deus ar gér naskerezh evid lâred diktatorelezh (sed or gér bét kenniget gant Visant Favé ba 'n e Notennou yezadur bét embannet ga Emgleo Breiz) Lip-Chopin 19:12, 29 Jun 2005 (UTC)\nhhm, n'on ket gwall sur. amañ e talvez kentoc'h kement ha sistem pe doare-ren (renad?). gwelloc'h d'am sonj leuskel diktatorelezh evel m'emañ d'am sonj evit kaozel eus 'dictature du prolétariat'. gant imbourc' e vez kavet diktatouriezh (me gav din eo savet fall ar ger-mañ - tennañ a rafe kentoc'h da berzhioù an diktarouriezh kentoc'h evit d'ar sistem e-unan) pe c'hoazh unreizhouriezh (gwelloc'h marteze unreizherezh?). ne blij ket din groñsren a gaver ivez en imbourc'h, rak re negativel an hini eo. a-hend-all, mersi evit ar reizhadennoù. goût a ouien evit an anvioù-gwan verb (achuet e -et) met aet e oan un tammig re bell o reizhañ ar fed ma ne ran james gant ar c'hemmadur z>z. Neal\nEus petra ez eus kaoz amañ ? En titl e komzer eus Marksouriezh-leninouriezh (en:Marxism-Leninism, fr:Marxisme-Léninisme) hag er pennad eus Leninouriezh (en:Leninism, fr:Léninisme)... Dav e vo sklaeraat an traoù. --Llydawr 28 Meu 2009 da 16:48 (UTC)\nAdtapet diwar « https://br.wikipedia.org/w/index.php?title=Kaozeal:Marksouriezh-leninouriezh&oldid=471129 »\nKemmoù diwezhañ degaset d'ar bajenn-mañ d'an 28 Meu 2009, da 16:48.


Pajenn:Instructioneu santel ar er gurionnéeu principal ag er religion, 1790.djvu/243 - Wikimammenn\nPajenn:Instructioneu santel ar er gurionnéeu principal ag er religion, 1790.djvu/243\nPetra-vou enta ag er-ré e atrap a glei hac a ziheu, a pe eèllant ? Rac, é-mé S. Paul, nac el lairon, nac er-ré avaricius... na rapinerion danné en Nessan, ne yeint jamæs, de Ranteleah en Eutru-Doué.\nAg en eihvèt Gourhæmèn.\nBirhuiquin gueu ne lavarei,\nNac ehue faus test ne vei.\nDOué dré er Ourhæmèn-ze e zihuèn er faus testoni, er jugemanteu temerær ar hun Nessan, er goal-gonzereah hac er gueu.\nEr faus testoni. Hum zoug faus test ar en Nessan e zou assurein é Justice un dra n’en dai quet gùir. Er faus testoni e zou un torfæt péhani e gri vangeance én Nean hac ar en doar, rac ur faus test e hum chervige a Hanhue adorabl en Eutru-Doué eid assurein er gueu ha gobér domage ; ean e ra goab ag en dud a Justice, péré e zalh léh en Eutru-Doué ; ean e ra de dud divlam hac innoçant coll ou danné, ou reputation, hac er vuhé.\nPihue-benac e zou malheurus assès eit hum zoug faus test ar é Nessan, e zou obligét idan boén a zannation, de reparein en domage de béhani é vai bet caus, hac é teliehai-ean couéh dré-ze ér vrassan peuranté ; ha mar dai bet caus dré é faus testoni de gondanein unan-benac d’er marhue, obligét-è de hum zislarèt, hac é teliehai-ean coll é vuhé.\nAdtapet diwar « https://br.wikisource.org/w/index.php?title=Pajenn:Instructioneu_santel_ar_er_gurionnéeu_principal_ag_er_religion,_1790.djvu/243&oldid=128785 »


DISKOUEZADEGOU HA BIRVILHOU BA'R C'HASTELL - Les Sonneurs 2018\nDISKOUEZADEGOU HA BIRVILHOU BA'R C'HASTELL\nFotografour a-vicher eo Eric Legret. Spesializet e d'eus e labour ziàr ar sevenadur. Meur a-wech, krouiiñ a ra pajennoù digoradur pladennoù pe poltredoù arzourion e kenlabour get produksionnoù sonerezh. Setu bremañ 20 vle ema bet Eric e labourad wàr sujed leurenn ar vro. Labourad a ra ivez ziàr-benn sujedoù arall : gouren, dañs a-vremañ ha tud dre vras.\n"Gober fotoioù hag ar vro a-hed termennoù ar ble hag an doareioù 'zo hañval doc'h n'em gavet get maesoù, gouloù, festoù, merc'hed pe paotred e neveziñ c'hoazh ha c'hoazh.\nFiksiñ a rant ba'r mekanik krouidigezhioù an humenitez e fichal evit diskouez buhez souezhus ar vro evit an holl.\nA-houde 1992, get ma luc'hskeudennerez àrdro ma c'houg, liessaad a ran emgavioù, gouloù e sevel, Breizh 'vel ur bed, ur planed gredus ha degemerus leun get awen ha souezhennoù. Red eo tenniñ livioù ar bed bemdez, harziñ a rant ar stummoù, med ema Breizh bepred amañ, boemus"\nDisplegiñ mennadoù ha fouilhal ha brudiñ labour Michel Thersiquel eo pal ar gevredigezh Les Amis de Thersi. Labourad a ra evit lakaad labour Michel Thersiquel àr ar plasenn publik dre diskouezadegoù, filmoù pe lec'hiennoù internet. Meur a fotoioù 'zo c'hoazh da ziskoiñ.\nBa' departament ar Morbihan 'zo o chom Myriam Jégat a-houde bepred med, e furchal dre ar vro, dastumiñ a ra memor ar bobloù n'em gaviñ ha fotografiiñ kanourion, kontadennourion, muzisianed, dastumerion, skrivagnourion hag aktourion ar sevenadur. Emgavioù get tud dissavet n' o bro med get ar spered stanket ba' amzer a-vremañ emaint bewech. Ur veaj e tonet a donet etre an amzer tremenet ha kani a-vremañ get daoulagad o sellet doc'h an amzer da zonet. Ema bet awenet Myriam get Breizh da gentañ penn med, get lwerzhon ha Louisiana ivez, e testenniñ sevenadurioù kuzhet. Ema bet maget get emgavioù hag eskemmoù get arzourion e labourad ziàr tachennoù arall ha digasset eo bet da ziskoiñ he labour dre diskouezadegoù. Faout a ra dezhi sevel un istoer hep pozioù pa 'vez graet fotoioù geti. Faot a ra dezhi bout maget get sevenadur an douar, furchal a ra berped oberennoù an dud ba' maesoù toud dishañval hag hañval fassibl d'ar memes tro. Klask a ra hañvalder dre ar pezh 'zo diforzh.\nDiskoiñ "ar pezh fañtastik kuzhet edan traoù ordinel hag ar pezh marvailhus e peb tra" a ra Pierre Le Gall dre e fotoioù. Faot a ra dehoñ chom tost d'ar vuhez pemdeziek hep "leurennad pe peurlip". A-houde an amzer e deus kroget da labourad, e deus berped bet an c'hoant da voud dieub d'ober ar fotoioù a blija dehoñ gober en ur pal : "laoskel minc'hoarzhioù àr e lerc'h".\n"E-pad pell amzer 'm'eus me bevet doc'h ma bro ha, newazh, ema d'ar reter m'eus kroget da labourad ziàr ar fotografiezh. Ag ar gambr du betak an eurioù 'm'eus passet er c'hoadoù just evit tapoud tammigoù a vuhez an natur, amzer 'zo bet. D'ar fin, dre chañs ha volañte, deuet on en-dro ba'r vro get « Liou an Amzer » pe get ar sonerezh hag ar yezh am'boa klewet hag ijinet pa oan yaouank. Tamm ha tamm, n'em tostaad a gouloù ar ribloù, a luskoù an dañsourezed hag an dañsourion, a memor Breizh, a ganerezed, a vuzisianed, ag arzourion leurenn ar vro 'm'eus graet. Plij a ra diñ boud ba'r liamm-se, plij a ra diñ an dud a lakan àr ar paper foto, plij a ra diñ o ijin, o largantez, ar pezh a zigassont diñ hag ar pezh a eskemmomp.Essaeiñ a ran boud àr ur memes live get kalite arzel ma sujedoù. C'hoari a ran neuze get ar gouloù, an amzer, ar spass, tachenn ar gwelet. Selaou ha sellet a ran doc'h ar mor, ur soner pe dañsourion." SERJ PHILOUZE\nFotografour a-houde e 14ved blead, klasket e deus meur a wech e skeudennoù tro dro Bro Vigoudenn René Métairie. Tapet get froudenn ar vuhez pemdeziek, graet e d'eus meur a wech fotoioù a besketourion, merc'hed koeffet, tud kozh...\n"Possibl a oa gortoz sizhuniadoù e komzal get une den kozh araok tapoud ma foto, a wechoù arall a oa aesoc'h ha fonnaploc'h. Hañval doc'h tapoud sell ag ur c'hoef gwenn a-dreñv d'ur c'hleuz ..."\nLucʼhskeudennerezed kozh a 1900 da 1970 'vo diskouezhet e-pad toud an dibenn-sizhun,\nDastumad René Métairie\nOberour ha fotografour eo Jean Michel Roignant. Gwelet e d'eus an amzer e tremen a-houde 40 vle. Eñv 'zo bet dre festivalioù rock pe hengounel. Tapet 'd'eus ba'r lucʼhskeudennerez strollad rock etrevroadel, sonerion daou a daou, dibunadegoù, festoù-noz pe arvestoù ar c'helc'hioù keltiek (Dañsour ba' kelc'h keltiek BRUG AR MENEZ SPEIED a oa bet Jean Michel. Setu perak eñv zo bet tapet get froudenn ar foto : bepred a oa getoñ ur lucʼhskeudennerez bennak kuzhet en e zilhad pa oa e veajiñ e Europa a-berzh).\nFotografiiñ a ra hengounioù dre-vras med, labourad a ra kalz awalc'h ziàr sujed sevenadur an arvor ivez. Evit tapoud fotoioù ar maesoù, gelloud a ra gortoz hir awalc'h evit kavoud gouloù brav Breizh, med dedennet eo ivez get skeudennoù kêriel Qingdao ha Shanghai pe get an natur glan àrdro Magoar Sina pe Sardinia (e lec'h a ya meur a wech da zastumiñ fotoioù nevez evit ul levr da voud embannet).\nOberour meur a levrioù ziàr-benn Breizh ( al levr titled BAGAD embannet get Coop Breizh e-mesk an holl) ema eñv.\nKavet 'vez e skeudennoù ba' embannadurioù a bep sort.\nMIGNONED AR YOUDIG\nKoñtiñ a raont istoerioù e Brezhoneg hag e Gallaoueg tud kevredigezh Mignoned ar Youdig. Koñtadennoù iskiz ha misterius ag a zigasso da huñvreal ar re vras hag ar re vunud. Treuskasset dre gomz a rumm da rumm emaint bet an istoerioù-se. "Treuskassourion memor" 'vez gaet Mignoned ar Youdig.\n"N'o d'eus ket laosket kalz a destenioù skrivet àr o lerc'h ar Gelted. Ar yezh komzet a c'hoari buhez treuskas an anaoudegezh ha furentez, soñj ag an dud tremenet."\nKroueet eo bet e 1957 get ar gengevredad Kendalc'h an embregerezh Coop Breizh. Embanniñ, produiñ ha skigniñ a ra levrioù, pladennoù ha kalz a broduioù arall liammet get sevenadur Breizh.\nMeur a skrivagnourion e labourad evit Coop Breizh 'vo kavet ba'r c'hastell evit diskouez deoc'h o oberennoù (Yann Lukas, Daniel Cario, Bernard Rio, Françoise Le Mer, Florence Dole, Gérard Le Gouic, Anne-Yvonne Pasquier, Marcel Moysan hag Angèle Jacq).\nLiammet get divroerezh betag ar Stadoù Unanet hag ar C'hanada eo istor Bro Gourin. Labourad a ra ar gevredigezh Bretagne TransAmérica evit lakaad da voud gouiet an istor-se hag evit sevel liammoù get broioù Amerik an Hanternoz. A viz Gouere da viz Eost, un diskouezadeg 'vez savet gete ba' Kastell Troñjoli e Gourin. Panelloù isplikiñ, dielloù ha madoù divroidi a Vreizh e kaveer ba'n diskouezadeg-mañ. Displegiñ a ra an diskouezadeg istor ar Vretoned o d'eus gounezet brud e Amerik Gall, a-houde dizolo Kanada get ar vreton Jacques Cartier betag krouidigezh ar c'hevredigezhioù breton savet e pep lec'h àr douar-bras Amerikan. Bevit avañtur ar Vretoned-se a Greiz Breizh ag o d'eus kuitet o bro e kreiz an 19ved kantved evit moned d' Amerik an Hanternoz. Dizoloit divroerezh Breizh betag ar Stadoù Unanet ha Canada dre panelloù, dielloù, fotoioù ha videoioù.


Michel Audiard - Wikiarroud\n1 Mission à Tanger (1949)\n2 Une histoire d'amour (1951)\n3 Garou-Garou, le passe-muraille (1951)\n4 Massacre en dentelles (1951)\n5 Elle et Moi (1952)\n6 Les Dents longues (1953)\n7 Les Trois Mousquetaires (1953)\n8 L'Ennemi public numéro un (1953)\n9 Série noire (1955)\n10 Gas-oil (1955)\n11 Jusqu'au dernier (1956)\n12 Trois jours à vivre (1957)\n13 Retour de manivelle (1957)\n14 Maigret tend un piège (1957)\n15 Le Désordre et la Nuit (1958)\n16 Les Grandes Familles (1958)\n17 Archimède le clochard (1959)\n18 Pourquoi viens-tu si tard ? (1959)\n19 Maigret et l'Affaire Saint-Fiacre (1959)\n20 Rue des prairies (1959)\n21 Babette s'en va-t-en guerre (1959)\n22 Le Baron de l'écluse (1960)\n23 Les Vieux de la vieille (1960)\n24 Un taxi pour Tobrouk (1960)\n25 Le Bateau d'Émile (1961)\n26 Les lions sont lâchés (1961)\n27 Le Président (1961)\n28 Le cave se rebiffe (1961)\n29 Le Gentleman d'Epsom (1962)\n30 Un singe en hiver (1962)\n31 Les Tontons flingueurs (1963)\n32 Carambolages (1963)\n33 Mélodie en sous-sol (1963)\n34 Des pissenlits par la racine (1963)\n35 Cent mille dollars au soleil (1963)\n36 Les Barbouzes (1964)\n37 La Chasse à l'homme (1964)\n38 Par un beau matin d'été (1964)\n39 La Métamorphose des cloportes (1965)\n40 Quand passent les faisans (1965)\n41 Les Bons Vivants (1965)\n42 Ne nous fâchons pas (1966)\n43 La Grande Sauterelle (1967)\n44 Un idiot à Paris (1967)\n45 Le Pacha (1968)\n46 Faut pas prendre les enfants du bon Dieu pour des canards sauvages (1968)\n47 Sous le signe du taureau (1969)\n48 Une veuve en or (1969)\n49 Elle boit pas, elle fume pas, elle drague pas, mais... elle cause ! (1969)\n50 Le Cri du cormoran le soir au-dessus des jonques (1970)\n51 Le drapeau noir flotte sur la marmite (1971)\n52 Elle cause plus... elle flingue (1971)\n53 Comment réussir quand on est con et pleurnichard (1974)\n54 Bons baisers... à lundi (1974)\n55 Le Grand Escogriffe (1976)\n56 Le Corps de mon ennemi (1976)\n57 Mort d'un pourri (1977)\n58 Tendre Poulet (1978)\n59 Le Guignolo (1979)\n60 Pile ou Face (1980)\n61 Garde à vue (1981)\n62 Le Professionnel (1981)\n63 Est-ce bien raisonnable ? (1981)\n64 Les Morfalous (1984)\n65 On ne meurt que deux fois (1985)\n67 Pennad kar\n68 Liammoù diavaez\nMichel Audiard (Paris, 15 a viz Mae 1920 - Dourdan, 28 a viz Gouere 1985) a oa un emzivizour gall evit ar sinema.\nDre e anaoudegezh eus meteier Paris : an dud, ar boliserien hag ar forbanned, dre e selloù lemm didruez war ar bed ha dre ar goge parizian e ouezas lakaat buhez wirion en tudennoù.\nMission à Tanger (1949)Aozañ\n— Ne c'hounezer ket ur brezel en ur zastum ar re varv.\nUne histoire d'amour (1951)Aozañ\n— Da ugent vloaz, pa c'hoarier an dro-gaer veur, e vezer fromet un tammig dre ret, naturel eo. C'hoariellat a raent vel m'en em garent, hep sellet ouzh o eurier. Ar beurbadelezh a oa dirazo. D'an oad-se, ar beurbadelezh a bad un nebeud munutennoù.\n— Ho pried n'eo ket ur muntrer. Ne vo ket enkabled, bezit dinec'h. Nag eñ, na den all ebet, a-hend-all. N'eus ket meneg eus an amoedigezh er C'hod kastizel. N'eus lezenn ebet a gement a verz ouzh an dioded a gaout bugale. Didrabas oc'h neuze.\n— Atav e vez heol, oabl glas hag aodoù en istorioù-se. Sellout a reer an eil ouzh egile, laouen-bras e vezer. Ken diot hag ur gartenn-bost eo, ha ken jentil hag ur ganaouenn a garantez.\n— Mar ne vije ket o zud o serriñ an holl zorioù, marteze ne fellje ket d'ar voused mont da aveliñ o fenn.\nGarou-Garou, le passe-muraille (1951)Aozañ\n— Ne vez anavet pennoù ar vuntrerien nemet pa vezont er baner. Ha c'hoazh, ket atav.\nMassacre en dentelles (1951)Aozañ\n— Mar klaskje ar merc'hed gouzout a be lec'h e teu an arc'hant a zispignont e serrje ar vravigourien o stalioù.\n— Trafikañ gant lealded a ran-me. Faos eo ma fezhioù aour, o c'has a ran dre girri o marilhoù faos, bleinet gant paotred o faperioù faos. Labour a-zoare eo ! Perzhded eus ar rakvrezel !\n— Dudius-kenañ eo ho prozh...\n— O, e Paris e prenan ma dilhad.\n— A, sur e oan ! Ne gaver ar seurt-se nemet er Folies Bergères.\n— C'hwek eo ho kwreg, Aotrou.\n— Boutin-tre eo an ali-se. Marteze ez asantin gantañ en diwezh.\nElle et Moi (1952)Aozañ\n— Gwechall n'ez pije merzhet den ebet. Ma c'harout a raes.\n— Ya, met dimezet on ganit abaoe !\nLes Dents longues (1953)Aozañ\n— Evel e frankiz eo e chomlec'h : da c'hortoz, ha da c'hortoz pell !\n— Terzhienn ar vugale n'eo ket gwall dra, war am bez klevet atav.\n— N'eo ket e bugale ar re all, gwir eo. En ho re ez eo un afer all.\n— Hag a nevez a-zivout ar varonez ?\n— Marv bepred !\nLes Trois Mousquetaires (1953)Aozañ\n— Evit bout temzet mat e rank ar mignonaj bout soubet e gwad ar re all.\n— Oc'h embann bout un den a gleze, met o lakaat berz war an duvelloù... Oc'h embann bout mignon d'al lennegezh, met o tiazezañ an Académie Française... Armand Jean du Plessis, kardinal Richelieu, a oa un dudenn leun a zislavaroù.\n— Anat e oa e soñje d'an itron a Sannois, evel d'an darn vuiañ eus ar maouezed, e oa mirout ur sekred e lavarout d'un den hepken bewech.\n— Aramis : Kemerit kentoc'h ur serc'h dereat.\n— d'Artagnan : Opala, Aotrou 'n abad... Evel boued spered... Ur serc'h !\n— Aramis : Ha ne 'm eus ket lavaret « dereat » ? Netra ne vir ouzhoc'h, ouzhpenn, ag he dibab speredek.\nL'Ennemi public numéro un (1953)Aozañ\n— Ar pezh a ra diouer d'an dud onest eo ar revolverioù.\n— Gouzout a ran da belec'h e kas ar pistolennoù. Pa ne reer ket ganto, dreist-holl !\n— Perak e tougit lunedoù ?\n— Evel ma vez douget arouezennoù enor : evit diskouez bout lennekoc'h.\nSérie noire (1955)Aozañ\n— Ha deoc'h-c'hwi eo kement-se holl ? C'hwi 'raio sinema un deiz bennak, ma bihanig !\n— Souezhus 'vije, me n'on ket ur gomedianez.\n— Un digarez ouzhpenn !\n— Brav on, zoken en deñvalijenn.\n— Na zisoñj ket e talc'hez-te ar rod-stur, zoken pa vlenian-me.\n— Gwechall e veze dalc'het an ti gant ar merc'hed, stegnañ a raent an dilhad hag e lufrent ar c'houevrennoù. Hiziv e votont ha zoken e lennont ar Série noire. Ha da zisoc'h...\n— Ha da zisoc'h ?\n— Da zisoc'h, er marc'had e vez bountet avaloù pezhell dezho !\nJusqu'au dernier (1956)Aozañ\n— Gwelloc'h eget ur mignon eo : arc'hant a zle din.\n— Setu-te er gêr ! Furch ma chakodoù, dalc'h tost d'al lizheroù ; gallout a rafes gortoz ma kemerfen ur c'houmanant a-raok sevel ar c'honter !\n— Kleñved an archer eo ar foaraour.\n— Evel ar vignoned eo ar mennozhioù : arabat eo kaout re anezho.\n— Te eo an hini nemeti a garan ha te 'fellfe dit bout an hini nemeti n'em befe ket c'hoant da gousket ganti ? N'eo ket reizhpoell.\n— Mont kuit... Atav e c'heller mont kuit ! Diouzh an divizoù eo ! Eus an eil devezh d'egile e welimp ar gagnaouered, ar guped o tec'haloupat...\n— Ar guped ?\n— An urcherien !\n— Te 'gred dit e kemerint ma marc'h diganin ?\n— Ar re-se a gemer pep tra : ar blouzenn hag an treust, ar chadenn hag an eurier, ar marc'h hag ar c'harr. Attilaed an amzerioù nevez zo anezho.\n— Gwisket kran eo hardizh !\n— Re ! Ur flik pe un truant eo...\n— Komz a ra flour a-walc'h.\n— Un truant eo, neuze !\nTrois jours à vivre (1957)Aozañ\n— Dede, gwiriekaat a ri ar gwiskamantoù. Berra ar milginoù ha ledana ar brikioù : Alexandre a c'hoario Lorenzo warc'hoazh e Rouen.\n— Ar paourkaezh tru...\n— Laouen eo !\n— N'eo ket se !... Eus Lorenzo e oan o komz. \nRetour de manivelle (1957)Aozañ\n— Pa lârez "kreisteiz" e teu naon dezhi. Pa lârez "sec'hed 'm eus" e teu sec'h he c'horzhailhenn. Trawalc'h e vo dit lâret "tomm eo din" evit ma tennfe he hiviz.\n— 'Mañ ar gwir gantañ pa ra an heg ouzhimp. Ar fliked, ar gureed, ar soudarded zo graet evit se. Met gaou zo gantañ pa c'hoarzh. Arabat e vez bout an hini kentañ o c'hoarzhin, morse.\n— Ne soñj nemet en dra-se !\n— Den ebet n'en deus soñjet en un dra all en ur sellout ouzhit. Ur garantez vrav-tre a zegasez, a rez mat-tre, met na rannez gwech ebet !\n— Louskenn !\n— Ur gunujenn eo ?\n— Na foranit ket ar ger-se, gallout a rafe servijout deoc'h. Din-me ez eo bet lavaret evel ur ger a garantez, atav.\n— Ganet eo bet karourez...\n— Perak ne lavarez ket fraezh : "sodez" ?\n— Petra 'rit v ur vuhez ?\n— Dibrez on.\nMaigret tend un piège (1957)Aozañ\n— Tremenet eo-hi dirak an aotrou maer, posubl eo ervat. Evit a sell ouzh ar peurrest avat ez eo tremenet e-biou.\n— Penn koant zo ganit, ma faotrig. Taol evezh avat.\n— Perak e lârit se din ?\n— Abalamour ma c'helljed e droc'hañ dit ! Hini un denjentil eo da emzalc'husted, brav ! Un enkabladur a genwallerezh e c'hellfe koustañ dit kement-se avat... Anv zo eus un torfed.. Neuze, gant da loreadeg, mard a an traoù war an tu mat ez out darev evit ar galeoù dija . Met mar ned a ket ken mat... Darev out evit c'hoari ar segalenn... Evel ma c'hoariez e c'hoarian... Ar re wenn pe ar re zu a gemerez ? \n— N'eus urzh ebet ganimp, c'hwi 'anavez al lezenn...\n— Me, ya... Met n'eo ket betek du-mañ emaomp o pignat. \nLe Désordre et la Nuit (1958)Aozañ\n— Diwar ar vourc'hizezed e reer ar gwellañ marc'hkened. An holl lorberien a oar kement-se. \n— 23 bloaz on, du eo ma daoulagad, vigelc'hiek eo ma dremm. N'on ket gwerc'hez ken, met gwenn c'hoazh eo ma roll el lez-varn. An deroù a ouezi dre sellout ouzh ma faseporzh, hag ar peurrest dre ma c'hemer ez tivrec'h. Eeunoc'h n'eus ket, nekwir ?\n— Mar komzfes din eus Adam hag Eva e welfen un mestaol ouzh an elevez en istor-se.\n— Biskoazh ne'm eus meizet hoal trivliel ar c'houblad flac'hadoù.\nLes Grandes Familles (1958)Aozañ\n— Evel levr an diegez eo an aferioù : ned eer ket d'ar marc'had hep gouzout pelec'h kemer arc'hant.\n— Bez fiziañs ennon, lezel a rin dit peadra d'en em vagañ... A-boan...\n— N'on ket enep digarezioù. Prest on da zegemer anezho, zoken.\n— Sturiadiennoù am boa lezet deoc'h a-raok mont kuit !\n— Ar sturiañ n'o ho poa ket lezet din !\n— Ma c'hazout a rit abalamour ma kemeran ma ebat. Ma c'hazout a rit, ha me hoc'h amerd.\n— Sed a zo gwir 'vat !\nArchimède le clochard (1959)Aozañ\n— Ne c'hopran nemet mevelien diot, laeret e vezan gant ar re all. Pe vorianed... Me ne gaver mui morianed ken. An holl zo oc'h ober an dispac'h pe un aotreegezh war al lizhiri.\n— Gwell eo d'an den mont kuit gant e benn izel eget gant e dreid a-raok.\n— Eizhtez ! Hag un devarn a rit-c'hwi eus se ? Un aluzen a ran-me.\n— Ober pezh a fell d'an den eo ar frankiz. Mont d'ar c'harc'har pa fell dezhañ hag all.\n— An eil boutailhad-se, he zennet 'peus eus ar skorn ? N'eo ket an Nautilus !\n— Kinnig labour, pech galeour !\n— Evit hoalañ ar melestradur e ranker lazhañ. Piv lazhañ avat ? Rak aes eo, d'ar c'hentañ gwel... Met pa vezer dizimez...\n— Da gentañ : morse ne gouskan dindan ar pontoù, Aotrou, hañv-goañv. Da eil : adalek miz Du ne anavan nemet daou ziskoulm dereat : ar prizon pe an Aod Pers. Se eo ma flijadur !\n— Ha bet out bet ?\n— Ya, Aotrou, met ne oan ket evit gouzañv ar boued.\n— Ne gomzan ket eus ar prizon, eus an Aod Pers ne lavaran ket.\n— Me ivez, eus an Aod Pers. N'on ket evit gouzañv an eoul olivez.\n— Aotrou Félix, emaoc'h o vont da skarzhañ kuit ! N'on ket evit gouzañv ho kokenn !\n— Arabat eo fiziout e neuz an dud !\n— Eo, ganeoc'h ! A-dreuz eo ho fas ha kornek eo ho tro-spered, kempred oc'h...\n— Klouar eo !\n— Ha skorn ho po ?\n— Kement korf soubet en un dourenn a c'houzañv ur bount a strad da c'horre kevatal da bouez an tolzad dourenn dilec'hiet. Skorn ebet !\nPourquoi viens-tu si tard ? (1959)Aozañ\n— Evet 'm eus abalamour ma ne'm boa ket kalon da zistreiñ d'ar gêr nozvezhiennoù 'oa. Ur c'hleñved eo evañ, ur c'hleñved spontus ! Truezus eo an dorzhelleien, treboulus eo an nammidi, farsus eo an alkooleien... Truez a c'houlennont, disprizet e vezont... Ar garantez a gestont, er bidouf e vezont bac'het... Hebleustr eo... Disked eo... Aesoc'h eo dreist-holl eget plegañ da welout o estrenvan ha klask kompren... Kompren e c'houzañvont, ya, e c'houzañvont, ha ne reont ket a-ratozh. O anavout a ran, me zo unan anezho... Alies e vez komzet eus mezventi ar broleterien pe eus alkoolegezh ar vourc'hizien... Petra eo ar gerioù-se, "proleter", "bourc'hiz" ?... Pe ster o deus c'hoazh ar gerioù, forzh pe c'herioù, er bazenn-se eus an ifern ?... Ha siet eo an alkooleien ?... N'in ket 'vat ! Gopret fall a-wechoù... Lojet fall alies... Kret fall atav !\nMaigret et l'Affaire Saint-Fiacre (1959)Aozañ\n— Gouzout a ran e laka ar bier da devaat hag e vefe ret din e zilezel. Met gwell eo bet din dilezel ar ficherezh.\n— N'out ket cheñchet kement-se. Mirout an den a ra an daoulagad glas.\n— Me n'on ket ur c'hefier, marteze, met gouest on evelato d'ober ho stal deoc'h !\n— Kablusted un den hepken ne zispella ket atebegezh an holl dud.\nRue des prairies (1959)Aozañ\n— Mar bez atav ar memes re o c'hounez ne vez morse tro-digoll ebet.\nBabette s'en va-t-en guerre (1959)Aozañ\n— Leun eo ar bed gant enebourien ar Reich, touellivet, kuzh, pennek... Klaskit 'ta lakat ur Japanad da anzav ez eo yuzev. C'hwi 'welo hag aes eo !\nLe Baron de l'écluse (1960)Aozañ\n— Diguzh ar champagn ! Ar bed-se ne ya ket en-dro gant beaujolais.\n— Ker mat eo bourc'hizelezh douar ha noblañs kleze. Bout feuriet en eskemmdi ne vir ket ouzh Suez a vout ur ganol. Hiziv an deiz, an tiegezhioù gwellañ a zoug anvioù kirri, gwiadoù gwarantet pe vandennoù-rod, ha kement ha reoù all e talvont.\n— Naet eo Montbernont, prop eo ! Mont a ra da vout lazhet pa vez brezel ha fardañ a ra bugale evit an hini da zont.\n— Ker mat on bet desavet ma'z on boas da gemer an tammoù bihan padal e kavan gwell ar re vras.\n— Ha n'eo ket bet re hir ?\n— Eo. Met sellout a reomp ouzhit ha pardoniñ a reomp dit.\n— Koant eo ho taouarn, Itron.\n— Ne vezont ket dreset gant al labourioù.\n— Noplaet e vezont ganto.\nLes Vieux de la vieille (1960)Aozañ\n— N'eus ket da dortal, ret e vez bepred fiziout en neuz er vuhez : pa vez un den gant pigos un houad, divaskell un houad ha pavioù un houad, un houad eo. Ha pezh a dalv evit an houidi a dalv ivez evit ar vontiged kaoc'h. \n— Ac'hanta, me 'lâr deoc'h pa vezer kozh e ouzer pegoulz e stouer met ne ouzer ket pegoulz e saver a-nevez.\n(O klask leuniañ un teul, gant poan) — N'eo ket an daoulagad hag a zo fall. An divrec'h re verr eo.\n(Dirak bez e wreg) — Neuze, te 'wel, Marie, graet eo, me 'zo 'vont da Ouyette. Ma vefes ket aet kuit, n'afen ket kuit di. Met, pa'z out aet kuit, me ya kuit di. Mimoza 'm eus degaset dit. Goût 'ran ne blije ket kalz dit met ne'm eus kavet netra all. 'Oan ket gouest da zegas ur gaolenn-fleur dit memestra.\nBleiner ar c'harr-boutin : — Ma, diwallit neuze. Rak mar gwelan ac'hanoc'h adarre, me ho flastro ! Ha ne'm eus ket amzer da goll : ret eo din mont betek Aizenay.\nBaptiste : — Mard it ker buan ha m'ho amerdan ho po lañs war ho euriadur evit ur wech !\nUn taxi pour Tobrouk (1960)Aozañ\nLe Bateau d'Émile (1961)Aozañ\n— O met, emeñ da benn o koeñviñ, boulomig ! Hag ouzhpenn e komzez etre daouaskoù !\n— Estreget ar flitouer zo er vuhez... Pe neuze e rez gaou ouzhit da-unan. An trubuilh gant ar merc'hed eo n'int mat nemet da se, pe da geginañ. Tramway Shangai pe an dobez bevin. Ha c'hoazh, ret eo dibab... Rak dibaot a wech ez pez an daou.\n— Ac'hanta, a-benn ar fin, er familh o devo bepred ar merc'hed ar melender mousc'hoarzhus-se, an amoedigezh voull-se na adkaver nemet e Botticelli...\n— Er familh emañ hengoun ar gwaskad kalon dirak an amerdamantoù, an diñs falset eo, ar gartenn veskellet denner diouzh e vañch evit talañ ouzh arskodennoù bras.\n— Minet splann eo ar familh. Bepredker bajanek an neuz, met fresk an nead ! Miret e vezer gant ar vertuz.\n— Atav ez eus bet un oristal eus hoc'h eontr.\n— Ma aotreit da zegas d'ho soñj ez eo ma eontr ho preur, dreist pep tra.\n— Setu perak e lavaran ez eus un oristal anezhañ... Anez e lavarfen ez eus ul loustoñ anezhañ.\nLes lions sont lâchés (1961)Aozañ\n— Pardonet e vez d'ar merc'hed koant pa sellont outo er melezourioù, ha karezet e vez ar baotred speredek p'en em selaouont o komz... Perak ?\n— Unan eus diazezoù ar gorollouriezh eo ar galaoù a vadelezh. Aozet e vez abadennoù na vint biken c'hoariet a-nevez, en eskemm ouzh enkefiadoù na vint biken gwelet gant den. Anez, abaoe ar geit ma vez dañset evito, e vije pinvidik ar beorien. Kemmet kamp gant an arc'hant, ar pezh a zo dreist meiz.\n— Dreistezhomm eo anaout an traoù a gomzer diwar o fenn. Me 'lavarfe zoken e tiskouez ar wirionded dre vras un doare diouer a ijin.\nLe Président (1961)Aozañ\n— Atav ar memes re a veneger, n'eo ket souezh e vefent anavet.\n— Ur meskaj anarkour ha mirour zo ennon, en ur c'heñver a chom da dermeniñ.\n— Evit ar re yaouank eo an diskuizh, ar vuhez o deus dirazo. Me n'em eus ket.\n— Perak ne vutunit ket, Millerand ? Hegarataat a ra.\n— An urzh n'eo ket ur mad drezañ e-unan, nemet evit an diktatourien hag ar vajaneien e vefe.\n— Gall-kenañ eo ar boaz da fiziout ul leuriadur en dud ha sevel a-enep ar gwir da ober gantañ.\n— Evel ma gwreg out, atav e vezez a-du pa reer ar pezh a vennez.\n— Gouarnet omp gant ebestel hag a verk priz ar beterabez hag a vefe divarrek da lakaat irvin-ruz da greskiñ.\n— Dek vloaz e oa an ao. Chalamont da vare Verdun, ar pezh a ro gwir dezhañ da gomz neuze. Peogwir e oan-me war an dachenn ne oufen ket lavarout bout ken neptuek. Fall e vez ar gwel a-vras pa vezer re dost.\n— Met en ur selaou an ao. Chalamont emaon o paouez merzout ur perzh boutin da yezh ar sifroù ha hini ar bleunioù : tu zo d'o lakaat da lavarout ar pezh a venner. Komz a ra ar sifroù, hogen morse ne huchont. Setu perak ne viront ket ouzh mignoned an ao. Chalamont a gousket. Roit aotre din, aotrounez, da gavout gwell yezh an dud : gwelloc'h e komprenan.\n— Ho tisterder a dalveze da andorenn deoc'h hag ur goulenn am boa da sevel ouzhoc'h dres a-walc'h.\n— Pa soñjer ez eo bet kinniget evit bodad ar c'hontrollerezh... Dre chañs ez eo bet korbellet.\n— Gant piv ?\n— Gant an holl re hag a oar lenn ha skrivañ.\n— Forzh petra a lavar hennezh !\n— Tra an tu-enep eo.\n— Pa ne venner ket kaout ar galloud en e nac'her, Aotrou Beaufort. Tu zo da vevañ mat-tre en disheol.\n— Ha chom ennañ da viken, kement-se a ouzit ervat.\nLe cave se rebiffe (1961)Aozañ\n— Gant ma fried n'eo ket aes gouzout. Tavedek e oa a-raok dija. Bremañ ne zigor e veg nemet evit debriñ.\n— Ret eo paeañ evit an onestiz !\n— Paourkaezh genaoueg! Ar gwir ! Met kompren mat, pa vez anv eus moneiz emañ an holl wirioù gant ar Stad ha hini ebet gant an dud !\n— Pa soñjer ez eo trawalc'h lakaat ar vorzhed en tan evit gwelout an amerdourien o teredek !\n— Ha komprenit mat, er vuhez, nac'h bout donezonet zo dougen dorn d'ar re zister.\n— Anaout a ran da onestiz, met ma c'hlaselourien a anavan ivez. Adalek Adam oc'h asantiñ ma vije tennet ur gostezenn dioutañ betek Napoleon o c'hortoz Grouchy, an holl aferioù hag a zo aet a-dreuz a oa diazezet war ar fiziañs.\n— Fiziout en dud onest eo ar riskl gwirion nemetañ er micherioù arvarus.\n— Ne vez ket desket an desavadurezh.\n— An Aotrou Doue en dije gellet da ober onest. Chañs 'peus, espernet out bet gantañ.\n— Evit ur wech ma tapan krog en un arzour eus an Azginivelezh, ne fell ket din e zifoariñ 'blam' d'ur beiadur-mitizhien.\n— Ur petra ?\n— Ur goniri gant da vastrouilh !\nLe Gentleman d'Epsom (1962)Aozañ\n— Pell a-walc'h on bet en arme evit bout tapet skiant-prenet a-fed trubarderezh.\nUn singe en hiver (1962)Aozañ\n— Mard evfen nebeutoc'h e vefen un den all, ha ne'm eus ket c'hoant !\n— Ur fouzhti eo hervez ar vouedoniourien, ur preti sinat hervez an toulloù visoù.\n— Mar bije un dra oc'h ober diouer din, ne vije mui ar gwin, ar vezventi ne lavaran ket !\n— An dic'hortoz? Petra eo ?\nLes Tontons flingueurs (1963)Aozañ\n— velato, n'hoc'h eus ket ezhomm ac'hanon evit steudañ dek traktor e-barzh ur stand, hañ ?... Klaskit kentoc'h ober ma ne vo ket sac'het evel ar wezh diwezhañ.\n— Petra zo bet sac'het ?\n— An disac'herez.\n— Ne vez morse mat lezel an dleoù da gousket, ha dreist-holl lezel ar c'hoskorig da hunvreal.\n— Arabat e vije kuitaat Montauban gwech ebet.\n(An tankoù Patton) — N'eo ket ma merk muiañ-karet.\n— Lod tud darluskidik a bellgomz, lod all a zilec'h.\n— ...Pezh a anver un den onest meur. Douget d'an divezouriezh hag ar mateziged, ar relijion hag ar jedoueroù bezañs.\n— Du-mañ, pa gomz ar wazed, ar bilhezed en em sach !\n— Tregont bloavezh galeoù... Ha daou-ugent marteze zoken, mar dalc'hit an taol ! An dimeziñ, ma faotr, eo Biribi ar garantez. Me a bak abaoe ugent vloaz... Dimezet on bet e '42 rak gwir— aroe da gaout ur gwiskamant gloan glan hag ur re votoù lêr. Setu da belec'h e kas ar granded. \n— Eiler Levey, revalc'h n'oc'h ket, ker bajanek hag un eiler ne lavaran ket. Reizh eo, merkit mat. Mar bijec'h ur sklêrijenn e vijec'h enseller.\n— Mar n'o devez an dud onest hogosik morse an dere a zellezont ez eo abalamour ma lazhont nebeutoc'h eget ar re all.\n— Disoc'h poellel an dizimez eo an dimeziñ.\nMélodie en sous-sol (1963)Aozañ\n— Al labour zo un dra hag a zo gwelloc'h kregiñ ganti pa vezer yaouank. Pa grogez mousig ez eo evel pa vijes bet ganet nammet : kemer a rez ar pleg, ne soñjez ket ennañ ken...\n— Ar frankiz a sav da seizh eur en holl brizonioù Bro-C'hall.\n— Pezh zo pouezus eo ronkal. Degas a ra neuz vat.\n— Na vam ket dirak ar mor, a-viskoazh eo bet amañ.\n— Adal bremañ e labourimp diouzh ar padventer. Rak ur vunutenn diforc'h n'eo ket tri-ugent eilenn dre ret. Gouest eo da dreiñ e bloavezhiadoù bidouf. Kred ac'hanon, me 'oar diouzh an dra.\n— Ho segal, gwell eo din nompas stekiñ outo. Ar botoù a gaver koaret dirak an nor, ar flitoueroù hag en em fich o-unan, ne anaven ket an holl draoù-se hag e tremenen hepto ken aes ha tra. Neuze, bremañ, ne gomprenin mui em lakafe va gwreg da vrifañ ar c'hig hag ar c'heuz er memes plad, ne gomprenin ket ne vije ket ma moused oc'h ober Lieskteknikel. \n— Spontus eo pegen onest eo... Gwall-siek da vat... Ma, pa lavarin, biskoazh n'en deus tapet tell-gastiz ebet, na petra 'ta !\n— N'eus ket a wallzarvoudoù er vuhez, gwalldonkadurioù hepken zo.\n— Pezh a brou e c'heller bout gwerc'hez war pep tachenn ! O klask gouzout e oan petra ennout n'en doa biskoazh servijet c'hoazh. Mat, 'maon o paouez merzout ez eo an eñvor !\n— Keloù vizon zo ! Hag a-viskoazh eo bet karet al loened gant ar bilhezed viñson ! \nDes pissenlits par la racine (1963)Aozañ\n— Seul vuioc'h a gregin 'peus, seul nebeutoc'h a benaennoù 'peus. Marvenn-gig an ene eo ar segal.\n— Me n'on ket Laorañs Arabia, ne dreuzan ket an dezerzh divanne !\nCent mille dollars au soleil (1963)Aozañ\n— A-benn pemp pe c'hwec'h kilometr e stagimp gant Djebel Amrin. Ugent kilometrad krapenn, tri-ugent kammdro, islonkoù pevar-ugent metr. Warlene hon eus bet tri bleiner oc'h ober ar splujadenn, me ne'm eus ket c'hoant d'ober 'velto. Gant tout ar segal 'zo ouzh hor gortoz, ne youlan ket bout beziet gant ar re baour.\n— El lec'hioù digenvez e vez gwell bout hegarat bepred. Digoust eo hag espern ar c'hartouchennoù a ra. Setu perak 'maout o vont da serriñ da veg bras.\nLes Barbouzes (1964)Aozañ\n— Goût a rit, pa zeu un aotrou dianav d'o ti da zegas ho pried marv, pa zinamit ar sal-dour ha pa vann ar viziterien dre ar prenestr, ne vezer mui souezhet gant kalz a dra.\n— Setu an urzhioù : lesaat, lorbiñ, skrapañ ha pa vez difrae : dimeziñ !\nLa Chasse à l'homme (1964)Aozañ\n— Un oriad espar ne c'hall nemet treiñ da bried fall.\n— An dimeziñ eo ar pezh a ziforc'h an dud diouzh al loened.\n— Droukveskañ a rit gant ar c'horzhin, moarvat... N'eo ket ar memes tra evelato !\n— An dibab a lezan ganeoc'h c'hoazh : an dimeziñ pe ar grizilhonoù.\n— Ret eo din anzav ne zeu ket an diforc'h war va spered.\n— Na fiñvit let ! Chomit evel-se !... Ur Matisse ! Mar bijec'h en noazh e vijec'h ur Renoir ! Met m'ho pije paket ul lamm hor bije ur Picasso !\nPar un beau matin d'été (1964)Aozañ\n— Bez' ez eus tud hag a zo bidoufidi a dad da vab, evel ma'z eus lod hag a zo apotikerien.\n— Ar gribenn o teal, m'en argas. \nLa Métamorphose des cloportes (1965)Aozañ\n— Startoc'h a-galz eo kavout sav da varc'hadourezh eget e falzigañ... Dav eo gouzout, daremprediñ... Un damoug eo laerezh, tra ken.\n— Ur stumm mat eo ar pevarad evit ul laz-seniñ, met un tammig re eo evit tagañ ur bank.\nQuand passent les faisans (1965)Aozañ\n— Bez' emañ an dud a hag a gont e milionoù, ar re hag a gont e milmilionoù, ha neuze ar re ha na gontont ket.\nLes Bons Vivants (1965)Aozañ\n— Alies e kas an aotrouniezh d'an digenvez, hag a gas an impalaerien war ar roc'helloù hag an dud dizimez er c'heginoù.\nNe nous fâchons pas (1966)Aozañ\nLa Grande Sauterelle (1967)Aozañ\n— Na pegen bajanek e c'hellez bout ! Bajanek n'out ket, zoken, gars out. Morse ne'z ez d'ar sine, ne lennez ket, n'ouzez mann ebet. Marteze n'eus empenn ebet ganit zoken. Pa seller ouzit diwar-c'horre e tleer gwelout da zent.\n— Ne c'hellerket digevrediñ ar gisti diouzh traù ar mor. Ne nac'han ket e naplesont ar vartoloded un tammig, met koantaat a reont ar gaoz !\nUn idiot à Paris (1967)Aozañ\n— Ne c'houlennan ket an aluzen. Biskoazh ne'm eus bet gwenneien digant den pe zen... Zoken pa vezen o labourat.\n— Den ebet ne viro ouzh an dud a gomz a-drek da gein. Ar pep pouezusañ e tavfent pa zistroes.\nLe Pacha (1968)Aozañ\nFaut pas prendre les enfants du bon Dieu pour des canards sauvages (1968)Aozañ\n— Rita eo ma anv. Me zo strujet bav-tre ha speredek-kenañ. C'hwi aze, n'ouzon ket petra 'blij deoc'h – ar vioù fritet, Teilhard de Chardin pe ar rhythm 'n blues – ar gwenneien a blij din-me. Ne soñjan nemet enno. Enno hag er wazed. Er wazed hag o deus gwenneien.\n— Evidon-me, ar Rosemonde hag he bagad c'hoarezed ar peder feskenn n'int nemet melloù fougaserezed, pezhioù divergont. Tud diyac'h, a lârfen zoken.\n— Pa oan o lavarout, neuze, an nozvezh kentañ dindan doenn ur plac'h yaouank a laka da zougen bri. Hag an eil avat ?\n— Ar goniri betek ar poent-se, me 'lâr e krog da vout nec'hus !\nSous le signe du taureau (1969)Aozañ\n— Ur ouenn eo ar gonterien ! [...] Komzit dezho eus karantez, e komzont deoc'h eus arc'hant ! Ur vicher merc'hed e rankfe bezañ !\nUne veuve en or (1969)Aozañ\nElle boit pas, elle fume pas, elle drague pas, mais... elle cause ! (1969)Aozañ\n— Evezhiet pizh ar pishañ e vezer diouzhtu pa glasker ober ar vad.\n— Hama, n'ouzon ket, biskoazh ne'm eus klasket !\nLe Cri du cormoran le soir au-dessus des jonques (1970)Aozañ\n— Me 'garfe gouzout penaos ez eer da Istanbul hep paseporzh ?\n— En un arched.\nLe drapeau noir flotte sur la marmite (1971)Aozañ\n— Pa soñjan... Pa soñjan em eus kuitaet un hidalgo !\n— Un hidalgo a rit-c'hwi eus se ? Ur meket a ran-me !\n— Ur metek !... Ur metek hag a oa perc'henn war un hacienda e kreizig-kreiz Brazil !\n— Itron ger, pa ouzer ho live deskadurezh, lakaat Caracas da benn-gêr Brazil a dremen c'hoazh. Met chalus eo, d'ho oad, droukveskañ un hacienda hag ur fouzhti !\nElle cause plus... elle flingue (1971)Aozañ\n— Adalek gouzifiad Merovingiz betek rokedennoù o fennoù-furch, n'eus arm ebet ha n'anvefes ket !\n— Komz da'm C'holt, klañv eo ma fenn.\n— Poltred ar poliser skouer : ur meiz gwall izeloc'h eget ar c'heitad, gant daredennoù bleuperezh.\nAr c'homiser : — Biskoazh n'on bet fouzhet div wech eus renk.\nRosemonde : — Ac'hanta, n'ouzez ket petra 'gollez !\nComment réussir quand on est con et pleurnichard (1974)Aozañ\n— Ha pa vije aotennoù, alc'hwezioù ar c'harr pe gwragez, pep tra 'm eus e zoubl.\nBons baisers... à lundi (1974)Aozañ\n— N'eus ket laeron ac'hanomp.\n— Ma, petra 'rit neuze ?'\n— Astenn an dorn... armet !\nLe Grand Escogriffe (1976)Aozañ\nLe Corps de mon ennemi (1976)Aozañ\n— Anaout a reer pouez ur penalti war ur bilhed mouezhiañ.\n— N'eus nemet ar bolitikerien, ar vugale hag ar farderion melloù a gement a zo dedennet gant ar mell-droad.\n— Lavarit din 'ta, mafaotr, n'emaoc'h ket o vont da respont "perak" da gement goulenn a ran ouzhoc'h ?\n— Perak ket ?\n— Ac'hanta, sed aze ur goulenn mat !\n— Hama, kav ur respont mat neuze !\n— Ha petra 'lâr din ne vin ket diskaret ganeoc'h goude ?\n— Te 'gav gwell a-raok ?\nMort d'un pourri (1977)Aozañ\n— An div walenn hag a c'hourdrouz ar bed eo an dizurzh hag an urzh. Heug am bez gant ar goubrenerezh, kridienn am bez gant ar vertuz.\n— Kalz politikerien, furlukined jentil, un nebeud dukezed, ul lodenn vat a c'histi... Ar berzhded c'hall, na petra 'ta !\n— Gortoz! Selaou, emeur o seniñ ouzh an nor. Gervel a rin en-dro.\n— Na advarc'h ket ! Mar klevan tennoù ne lakain nemet ul loaioù.\n— Degas a ran d'ho soñj e c'hourc'hemenn al lezenn ma vefe degaset ar vuntrerien d'ar Justis.\n— Ya, met ne spisa ket an niver a dammoù.\nTendre Poulet (1978)Aozañ\n— A zoueed, gwarezit-ni diouzh ar merc'hed : divergont ha didostaus e vezont en deizioù mat, hag ur walenn evit ar geoded er re fall.\n— Fallokrat !\n— w:br:Aesc'hulos, Dimezell.\n— Dindan un disglavier e vez graet ar remzadoù meur.\n— Testoù ?\n— Bo... un drederenn ha n'o deus gwelet netra, un drederenn hag e kred dezho bout gwelet... hag un drederenn hag o deus gwelet met ne zeu netra da soñj dezho.\nLe Guignolo (1979)Aozañ\n— Hag anaout a rit an diforc'h etre ul laer hag ur genaoueg ?\n— Ne ran ket...\n— Ul laer a ziskuizh bep an amzer.\nPile ou Face (1980)Aozañ\n— — Ne'z eer ket da flik, gourfennañ evel flik a reer.\nGarde à vue (1981)Aozañ\n— Argisti zo maouezed hag a ro kalz traoùdeoc'h evit nebeud a-walc'h a voneiz.\nLe Professionnel (1981)Aozañ\n— N'eo ket gant da robotoù e torres ma revr ar muiañ, gant ar pilennoù e oa ! Ne yae ket ar pilennoù alaman er robotoù japanat ! N'oukon ket zoken ha mont a rae ar pilennoù breizhat gant ar robotoù arvernat !\nEst-ce bien raisonnable ? (1981)Aozañ\n— Atav em bez klevet lavarout droug diwar-benn ar mammoù-kaer... Lod zo dispar, sur a-walc'h ?\n— Marteze... Ar re hag a veaj kalz... Pell-bras... Lod ergerzhourezed.\nLes Morfalous (1984)Aozañ\n— O, te, Flus, na laka ket ar re 'rall da gac'hat !\nOn ne meurt que deux fois (1985)Aozañ\n— Anaout a rit ar barzh alaman w:br:Heinrich Heine ? P'edo o vervel e lavaras : « Doue am fardono, rak E vicher eo. ».\n— N'eo ket ma hini, dre zichañs. C'hwi a lazh, Doue a bardon, me a enklask.\n— Er vered, da nebeutañ, e ouzomp pelec'h emañ. Aliesoc'h eget kentoc'h e vo gwelet.\n— Ar reuz er vuhez eo ned eer ket er-maez anezhi ent-bev !\n— Mervel n'eo netra. Ar goude eo a zo bec'hius.\nChateau, René : Audiard par Audiard, Éditions René Château, 2000 (ISBN 978-2-85852-051-0)\nDurant, Philippe : Michel Audiard, Le Cherche Midi, 1991 (ISBN 978-2-7491-0476-8)\nKervella, Divi : Geriadur luc'hajoù ar brezhoneg, An Alarc'h Embannadurioù, 2003 (ISBN 978-2-95202-382-5)\nLemonier, Marc : Michel Audiard - L'intégrale, Hors Collection, 2012 (ISBN 978-2-258-09477-2)\nMénard, Martial : Petit dictionnaire desplus belles injures bretonnes, An Here, 2002 (ISBN 978-2-86843-250-6)\nMirabel, Vincent : 200 répliques cultes du cinéma, First, 2009 (ISBN 978-2-7540-1199-0)\n↑ Brikioù : luc'haj evit "bragoù" (Divi Kervella)\n↑ Ar galeoù : la relègue e luc'haj Paris.\n↑ C'hoari ar segalenn : bout dibennet, benveg an Dr. Guillotin o vout heñvelekaet ouzh un troc'h-segalennoù.\n↑ Urzh : "urzh furchal" er Gwir.\n↑ Grue (galleg evit "gast" abaoe 1415) > Marc'hken e geriadur Ménard.\n↑ Bontig kaoc'h : petit merdeux (geriadurioù Ménard).\n↑ Biribi : 7 galeoù gall e Norzhafrika (5 en Aljeria, 1 e Maroko hag 1 e Tunizia)\n↑ Liesteknikel : (École) Polytechnique.\n↑ Bilhezed viñson : gisti (Divi Gervella).\n↑ Kribenn : luc'haj evit "poliser", poulet.\nAdtapet diwar « https://br.wikiquote.org/w/index.php?title=Michel_Audiard&oldid=3718 »\nDernière modification le 13 Gou 2019, à 10:16\nKemmoù diwezhañ degaset d'ar bajenn-mañ d'an 13 Gou 2019, da 10:16.


Kernevez-Raez - Wikipedia\n4 911 ann. (2018)\n47° 01′ 49″ Norzh\n1° 53′ 55″ Kornôg / 47.0303545, -1.8985748\nKernevez-Raez (Villeneuve-en-Retz e galleg) a zo ur gumun eus Breizh e kanton Machikoul e departamant Liger-Atlantel. Krouet eo bet d'ar 1añ a viz Genver 2016, o vodañ kumunioù Bourc'hnevez-Raez ha Onnod-Raez.\nA. Sant-Sir-Raez ː Sanctus Ciricus, 1152\nB. Bourc'hnevez-Raez ː (trev Saint-Cyr) ː stumm kozh ebet.\nBourc'hnevez-Raez ː En glazur e lestr en aour gwisket ivez en aour, war ur mor en argant, e c'houel karget gant ur groaz en sabel; e gab en gul skoret en geot, karget grant tri bern holen en argant, azezet war ar geot\nIliz Sant-Sir-Raezh, e Bourc'hnevez-Raez.\nDelwenn Sant Bastian en iliz Onnod-Raez.\n5 Genver 2016 3 Gouere 2020 Alain Durrens Tu-gleiz diseurt\n3 Gouere 2020 → bremañ Jean-Bernard Ferrer UDI\nBachelier du Pinier,\naotrounez l'Hôpiteau, Sant-Sir-Raez\nEn argant e binenn geotet, war ur savenn ivez en geot\n↑ Diaz-titouroù KerOfis gant Ofis Publik ar Brezhoneg.\n↑ (fr) Arrêté préfectoral du 29 septembre 2015 portant création de la commune nouvelle de Villeneuve-en-Retz.\n↑ (fr) « Alain Durrens est élu maire de la commune nouvelle Villeneuve-en-Retz », Ouest-France, 6 Genver 2016.\n↑ (fr) « Villeneuve-en-Retz. Jean-Bernard Ferrer est le nouveau maire », Presse-Océan, 10 Gouere 2020\nAdtapet diwar « https://br.wikipedia.org/w/index.php?title=Kernevez-Raez&oldid=1881707 »\nKemmoù diwezhañ degaset d'ar bajenn-mañ d'an 21 Gou 2020, da 07:50.


Stormy Weather (kanaouenn) - Wikipedia\nStormy Weather zo ur ganaouenn bet savet e 1933 gant daou arzour stadunanat : an ton anezhi gant ar sonaozer Harold Arlen hag ar gerioù gant Ted Koehler.\nDa gentañ e oa bet enrollet ar ganaouenn e miz C'hwevrer 1933 gant laz-seniñ Leo Reisman, hag un tamm berzh a reas. Brasoc'h brud avat he doe c'hoazh pa voe kanet gant Ethel Waters, e 1933 ivez, en toull-noz Cotton Club (Harlem), hag enrollet neuze e miz Mae. E-pad unnek miz e voe ar gwellañ gwerzhet.\nN'eo ket nevez-flamm an danvez anezhi : n'a ket gwall vat ar vuhez abaoe m'eo aet kuit ma muiañ-karet diouzhin, evel an amzer troet da arnevek — ur vaouez an hini a gan he glac'har avat, ar pezh a zo dibaot a-walc'h.\nUr morad kanerien ha kanerezed all o deus kanet ar ganaouenn mil vrudet-mañ, Shirley Bassey, Ella Fitzgerald, Judy Garland, Billie Holliday, Lena Horne, Frank Sinatra en o zouez. A-hed ar bloavezhioù eo deuet da vezañ ur standard.\nEn 1943 e voe kemeret hec'h anv er film Stormy Weather (deuet da vout Symphonie magique en galleg), ma oa kanet gant Lena Horne.\nEnrolladur orin Ethel Waters zo bet lakaet e-touez enrolladurioù Levraoueg ar C'hongres en 2004.\nPozioù orin ar ganaouenn war Metro Lyrics\nKanet gant Ethel Waters\nKanet gant Lena Horne (gant un nebeud kemmoù er gerioù)\nAdtapet diwar « https://br.wikipedia.org/w/index.php?title=Stormy_Weather_(kanaouenn)&oldid=1639596 »\nKemmoù diwezhañ degaset d'ar bajenn-mañ d'an 17 Ebr 2015, da 11:25.


Pa oa degouezhet ar Spagnoled en Amerika e-kerzh ar XVIvet kantved eo an Azteked o doa savet ar brasañ impalaeriezh bet gwelet biskoazh e Kreizamerika. Ar boblad chichimek-se a oa deuet ha staliet diwezhat-tre e Mec'hiko, war lez al lenn Tekskoko. En ur ober ur c’hantved, ar Veksika (an anv a rae an Azteked anezhe o-unan) a reas eus o c'hêrig Tenochtitlan ur gêr veur, mestrez war an « Emglev Tridoubl » galloudus.\nDen n'en doa ar gwir da sellet outañ en e zaoulagad. Lesanvet e oa "an Hini a gomz" peogwir e kare an Azteked ar prezegennoù brav.\nBez' e oa ivez ar Vrezelourien, a oa karget da zifenn kêr ha da vrezeliñ ouzh ar c'hêrioù all.\nha Tlatlacotin Ar gouerien dizouar e oa an Tlamaitl, staget e vezent ouzh un dachenn ha na oa ket dezho. Pa veze gwerzhet an dachenn e vezent gwerzhet ganti. Disheñvel diouzh hini served Europa e oa o stad avat, pa ne anerent ket ha pa ne baeent ket tailhoù.\nSklaved e oa an Tlatlacotin. Doujetoc'h e vezent eget re Europa, ha kastizet e veze pep direizhder en o c'heñver. Frank e oa o bugale. Aotreet e veze an Tlatlacotin da berc'hennañ sklaved ivez, hag aotreet e vezent d'en em werzhañ.\nAr sport meur : ar belotenn pe c’hoari an Tlachtli[kemmañ | kemmañ ar vammenn]\nBrudet-tre e oa ar c’hoari-se e Merc’hiko a-bezh. Ar pal a oa lakaat ur volotenn gaoutchoug en ur walenn a-blom, staget da 3 metr a-us an douar. Bez' e oa div walenn evel-se, staget penn-ouzh-penn. Evit lakaat ar volotenn da dremen e-barzh e oa ret he zeurel gant an arzorn pe ar glin, arabat e oa avat en ober gant an daouarn pe an treid. Mar kouezhe ar volotenn e veze kastizet ar skipailh a oa faziet. Feuls a-walc’h e oa ar c'hoari. C’hoarvezout a rae alies gwelet ur c’hoarier (atav soudarded) hag a bake ar volotenn en e gof ha kouezhañ, marv war an taol. Relijiel a-walc’h ivez e oa ar c'hoari, peogwir e veze graet klaoustre da bep krogad gant ar c’hoarierien hag ar pinvidigezhioù gounezet a veze strollet da sioulaat an doueed.\nMojennoù aztek[kemmañ | kemmañ ar vammenn]\nAn diskenn d’an ifern[kemmañ | kemmañ ar vammenn]\nLuziet ha diaes e oa an hent a ziskenne da ifern ar relijion aztek : er penn-kentañ, an den marv a ranke treuziñ ur stêr zu, heuliet e oa gant ur c'hi hag a ziskoueze dezhañ an hent. Arabat e oa d'ar c'hi-se bezañ gwenn pe du. Mar boa gwenn e c'helle respont : « Mestr, mard on gwenn eo peogwir on bet gwalc'het e-pad pell en dour ha ne'm eus ket c'hoant da vout gwalc'het en-dro ! » ; mar boa du e c'helle lavarout : «Mestr, du on, ne'm gweli ket en dour-se ! » Goude bezañ treuzet ar stêr, an den marv a zileze e gi ha rankout a rae tremen etre daou venez a c'helle stekiñ an eil ouzh egile. Goude-se e ranke pignat war ur menez maen-gwer lemm-tre, treuziñ ur c'hoad stank-kenañ hag a-benn ar fin e ranke tremen en ur park ma oa biroù o kouezhañ warnañ. Hag ouzhpenn, e-pad an holl amprouennoù-se, un naer a nije en e gichen en ur glask debriñ kalon an den marv.\nGoude-se e errue an den marv dirak Mictlantecutli ha Mictlanchiuatl, ha rankout a rae reiñ ur maenig-jad a oa e-barzh e veg (ma n'en doa ket e gollet a-raok o huchal dre aon). Kantren didermen a rae an den marv mar ne oa ket bet lakaet un tamm maen-jad en e c'henoù gant e familh.\nAozadur an arme[kemmañ | kemmañ ar vammenn]\nKadourien a-feson e oa an Azteked, ha stad sokial ur soudard a greske diouzh e oberoù en emgannoù hag an niver a brizonidi en doa tapet. Bezañ ur "brezelour erer" e oa ar stad uhelañ a c'helled tapout.\nAr soudarded n'o doa harnez houarn pounner ebet, setu e c'hellent fiñval buan hag aes en natur. An arme aztek a oa neuze savet er penn-kentañ a vagadoù skañv ha prim, hag a lamme war o enebourien tapet-berr. Met dilañset e oa an teknik-mañ er brezelioù enep Europiz gant harnez ha armoù houarn.\nSoudarded all, anvet "brezelerien jagoar", a veze gwisket gant kroc'hen al loen. Ar re-se e oa al lodenn bounner, solut, eus an arme, gorrekoc'h war an dachenn met desavet da ober ar brezel a-stroll. Implij a raent ur seurt penngod gant ul lavnenn e maen-gwer (tennet diouzh menezhioù-tan) anvet macana, a oa gouest memestra da droc'hañ ur marc'heger hag e marc'h e daou.\nAn Azteked en em ganne da gemer douaroù ouzhpenn, ha d'ober prizonidi abalamour m'o deveze ezhomm eus tud da aberzhañ d'o doueed.\nEeun e veze o doareoù : ober brezelioùigoù fonnus gant bagadoù skañv d'ober an niver brasañ a brizonidi ; lazhañ pe distrujañ ne oa ket o fal.\nAn impalaerien[kemmañ | kemmañ ar vammenn]\nAdtapet diwar « https://br.wikipedia.org/w/index.php?title=Azteked&oldid=1985678 »\nKemmoù diwezhañ degaset d'ar bajenn-mañ d'an 10 Ebr 2022, da 15:27.